Tanah-Tanah Yang Ditawarkan Kepada Yahudi Untuk Buat Negara

Zionisme, telah ada usaha-usaha kuasa besar semasa fasa P.eran.g Dunia untuk mencari tanah bagi komuniti Yahudi memilikinya kemudian membina negara bangsa mereka, Namun segala usaha-usaha ini hanya menemui kegagalan semata.

Pada tahun 1820 sebelum pembentukan idealogi Zionisme, sherif AS berbangsa Yahudi bernama Mordecai Manuel Noah menempatkan Grand Island yang berdekatan dengan Sungai Niagara sebagai tempat penubuhan negara bangsa Yahudi.

Beliau menamakan negara bangsa ini dengan nama ‘Ararat’ sempena nama Gunung Ararat dalam kisah banjir besar dan bahtera Nabi Nuh A.S. Beliau juga sempat membina monumen dengan bertulis “Ararat, a City of Refuge for the Jews, founded by Mordecai M. Noah in the Month of Tishri, 5586 (September, 1825) and in the Fiftieth Year of American Independence”.

Dalam karya beliau berjudul ‘Discourse on the Restoration of the Jews’, Noah percaya bahawa sudah tiba masanya kaum Yahudi membina negara bangsanya dan meminta pertolongan AS dan Eropah untuk melaksanakan penubuhan Ararat.

Walau bagaimanapun, AS tidak berminat dengan cadangan tersebut dan dikatakan mengarut. Para rabbi Eropah pula memberitahu bahawa hanya Tuhan tentukan saja bilakah negara bangsa Yahudi bakal dilaksanakan, bukannya mengikut telunjuk Noah.

Program British Uganda adalah pelan penempatan komuniti Yahudi Eropah ke wilayah British East Africa (Kenya) untuk menubuhkan negara bangsa. Usul ini dicetuskan oleh Setiausaha Kolonial British bernama Joseph Chamberlain, kemudian menyerahkannya kepada golongan Zionis yang diketuai oleh Theodore Herzl pada 1903.

Chamberlain mencadangkan tanah British East Africa dengan keluasan 5,000 batu persegi yang terdiri daripada tanah tinggi. Usul ini kemudian dibawa ke dalam Kongres Zionis Ke-6 bertempat di Basel, Switzerland pada 1903. Sejak bermula pembentangan, banyak perdebatan akan relevan pemberian tanah dari Afrika ini.

Ramai ahli kongres beranggapan bahawa tanah di Africa itu hanyalah ‘bilik kecil’ untuk menubuhkan negara bangsa mereka. Manakala sebilangan ahli kongres menyifatkan bahawa pembentukan negara bangsa di Afrika lagi sulit berbanding Palestin. Yang paling lantang membantah usul ini adalah ahli-ahli kongres dari Rusia.

Hasil undian perlaksanaan negara bangsa di Afrika adalah sebanyak 177 undian. Pada tahun seterusnya (1904), tiga orang wakil dari golongan Zionis datang ke British East Africa untuk meninjau lokasi yang dicadangkan oleh Chamberlain.

Iklim di British East Africa sangat sesuai untuk orang Eropah menempatkan koloni di tanah tinggi. Tetapi kawasan ini berbahaya dengan kehadiran haiwan buas seperti singa. Tambahan pula, kehadiran kaum Maasai yang tidak mahu orang Eropah datang membina penempatan mereka.

Setelah siap laporan dari 3 orang perwakilan dan diberikan kepada pihak Zionis, Kongres Zionis bermula pada 1905 dan mereka mengambil keputusan untuk menolak usul tersebut dengan baik. Sebilangan rakyat kongres yang tidak berpuas hati akan keputusan tersebut, kemudian menubuhkan Jewish Territorialist Organization dengan misi mencari tanah untuk Yahudi di luar Palestin.

Menurut polisi negara yang dilaksanakan oleh pemerintah Joseph Stalin (1927-1953), kerajaan-kerajaan yang bergabung bersama USSR perlu memberikan sebahagian wilayah untuk mencapai autonomi budaya (perlaksanaan hak-hak minoriti) dalam kerangka sosialis.

Polisi ini dilaksanakan bagi berdepan 2 ancaman yang berbahaya bagi USSR, iaitu agama Yahudi yang bertentangan dengan polisi negara yang tidak berkait dengan sebarang agama, dan Zionisme, ideologi yang berbeza dengan pembinaan negara nasionalisme Soviet. Kedua-dua ‘ancaman’ ini hadir kerana lambakan kaum Yahudi sosialis yang bertempat di kawasan Sungai Amur.

Sebenarnya USSR mahu membentuk sebuah budaya Yahudi baru bernama ‘Soviet Zion’, di mana terbentuknya budaya terdiri dari para pekerja Yahudi yang mengamalkan bahasa Yiddish berbanding Hebrew. Manakala kesusasteraan dan seni berkait agama Yahudi harus dibuang dan digantikan dengan seni berunsurkan sosialisme.

Stalin beranggapan bahawa orang Yahudi tidak mempunyai tanah sendiri, maka orang Yahudi sosialis tiada hak untuk berkerajaan. Komuniti Yahudi sosialis menentang kenyataan Stalin ini kemudian memberikan solusi dengan pembentukan kerajaan Yahudi. Di sinilah wujudnya penubuhan kerajaan Jewish Autonomous Oblast (JAO).

Secara politik, inilah niat Stalin mendorong komuniti Yahudi sosialis untuk membentuk kerajaan Yahudi Soviet, sebagai alternatif pembentukan negara bangsa oleh Zionis di Palestin. Lagipun Stalin sendiri nak wujudkan ‘Soviet Zion’ ciptaannya, melawan Eropah yang pelopor kepada idea Zionism.

Maka, penubuhan JAO dinamakan sebagai Projek Birobidzhan, sempena nama ibu kota JAO. Rancangan kedua projek ini adalah menaikkan populasi orang Yahudi di JAO. Pada tahun 1928, tidak ada penempatan dibina di timur jauh USSR. Ketika itu komuniti Yahudi menetap di Ukrain, Belarus, dan kawasan Rusia barat.

Terdapat cadangan untuk menubuhkan sebuah republik Yahudi bernama Jewish Soviet Republic di Krimea, Ukrain tetapi ditolak oleh komuniti itu sendiri kerana takut dengan ancaman pembenci Yahudi di kawasan tersebut.

Keadaan geografi dan iklim Birobidzhan tidak berapa sesuai untuk penempatan manusia. Landskapnya banyak terdiri dari hutan paya bakau. Ramai penduduk berfikiran sebab Stalin memilih tanah yang jauh dari Palestin ialah beliau menjauhkan komuniti Yahudi dari pengaruh kuasa-kuasa Eropah.

Masuk 1930-an, kempen propaganda USSR mengajak Yahudi menetap JAO berjalan lancar. Ramai komuniti Yahudi bermigrasi ke JAO kerana terpengaruh dengan poster yang menunjukkan kota utopia sosialisme yang mengamalkan budaya berbahasa Yiddish. Banyak juga propaganda lain yang dikira berjaya menarik Yahudi pergi ke JAO berbanding Palestin seperti pembikinan wayang tentang keluarga Yahudi hidup bahagia di JAO.

Populasi kaum Yahudi di JAO meningkat naik dan penggunaan bahasa Yiddish semakin rancak dalam komuniti tersebut. Namun impian mewujudkan ‘Soviet Zion’ tergendala pada pertengahan 1930-an kerana berlaku pembantaian (purge) besar-besaran yang dilaksanakan oleh Stalin sendiri.

Akibat membawa komuniti luar ke USSR besar-besaran, kebuluran berlaku pada 1933-1934. Keadaan ini ditambah dengan ancaman pelbagai komuniti untuk berp.eran.g memaksa Stalin melaksanakan pembantaian ini. JAO terlibat sekali dengan penangkapan ketua komuniti Yahudi yang disyaki sebagai pengkhianat negara. Sehingga P.eran.g Dunia Kedua, migrasi Yahudi ke JAO terhenti.

Disebabkan pemb.anta.ian Stalin, populasi Yahudi JAO dari 50,000 orang menurun secara mendadak sehingga seramai lebih 1,500 orang saja. Maka, JAO tidak lagi mampu bersaing dengan Palestin sebagai alternatif penubuhan negara bangsa. Kini, JAO masih lagi wujud sebagai wilayah federal yang mana komuniti kecil Yahudi masih lagi mengamalkan budaya Yiddish.

Jepun juga tidak terkecuali untuk memberikan tanah kepada para pelarian Yahudi selain AS dan Eropah. Pada tahun 1930-an, P.eran.g Sino-Jepun Kedua berlaku antara Empayar Jepun dan China kemudian berakhir dengan wilayah Manchukuo menjadi milik Jepun.

Kapten Inuzuka Koreshige iaitu ketua biro penasihat armada laut Imperial Japanese Navy bertugas di Shanghai pada 1934, Melihat lambakan pelarian Yahudi Eropah tiba di Asia akibat Holocaut Na3i Jerman, Inuzuka memberikan mereka penempatan di Manchukuo dan memberikan kemudahan infrastruktur.

Tujuan kapten Inuzuka berbuat demikian kerana ingin mendapat perhatian dari AS dan negara-negara Barat lain supaya Jepun mendapat kerjasama atau diplomasi atas kemanusiaan terhadap pelarian Yahudi ini. Pada 1938, Mesyuarat Lima Menteri yang diadakan oleh kerajaan Jepun untuk membincangkan masalah pelarian Yahudi ini. Keputusannya, mereka memberikan kebenaran kepada Inuzuka untuk membina penempatan Yahudi di Shanghai.

Tahun 1939, Inuzuka bersama kolonel tentera darat Empayar Jepun bernama Norihiro Yasue dan Ishiguro Shiro dari kementerian luar negeri Jepun berusaha menubuhkan kerajaan autonomi Yahudi di Shanghai dan memberikan komuniti Yahudi kuasa memerintah.

Usaha ini dinamakan sebagai Pelan Fugu, sempena nama ikan buntal yang menjadi hidangan makanan. Jika ikan buntal tidak dibersihkan dan dipotong ini, si pemakan akan mengalami m.a.ti kerac.una.n. Jadi, menubuhkan penempatan Yahudi kira berisiko untuk masa depan namun masih mempunyai manfaat untuk Jepun sendiri.

Walau bagaimanapun, Pelan Fugu ini tidak disenangi oleh Na3i Jerman dan Jerman harus membuat sesuatu supaya Jepun lupakan pelan tersebut. Pada tahun 1940, Jerman mengajak Itali dan Jepun untuk mengadakan pakatan Axis melalui Perjanjian Tripartite. Setelah Jepun menyertai pakatan Axis, Pelan Fugu terus terabai membiarkan komuniti Yahudi hidup sendiri di Shanghai.

Pelan Madagascar adalah pelan yang dirancang oleh Rrich Ketiga Na3i Jerman dalam menyelesaikan lambakan Yahudi Eropah, iaitu menempatan mereka di pulau Madagascar, Afrika.

Penempatan komuniti Yahudi ke Madagascar bukanlah idea yang baru. Idea ini telah lama dibicarakan oleh para tokoh ketenteraan anti-Semitik, kerajaan British, Perancis, dan Poland. Namun begitu, Na3i Jerman mendahului dalam perlaksanaannya bermula pada May 1940.

Dalam memorandum milik Heinrich Himmler (komandan pegawai elit SS) berjudul ‘Reflections on the Treatment of Peoples of Alien Races in the East’, beliau menyatakan harapan agar penempatan besar-besaran komuniti Yahudi ke Afrika bakal berlaku.

Usul ini mendapat perhatian fuhrer Jerman bernama Ad0.1f H1.tl3r dan beliau memberikan lampu hijau. Adolf Eichmann kemudian melaksanakan memorandum pada 15 Ogos 1940, iaitu membawa komuniti Yahudi seramai sejuta orang setiap tahun pada masa 4 tahun.

Madagascar pada ketika itu di bawah kekuasaan Perancis tetapi Jerman yakin akan ketumbukan tenteranya mampu menghalau Perancis, kemudian melaksanakan penempatan dan membina kerajaan sementara di bawah perintah SS (Schutzstaffel). Namun pelan ini tidak diteruskan saat Jerman kalah oleh British dalam Pertempuran Britain pada akhir 1940. Jerman sibuk berp.eran.g sehingga pada tahun 1942, Jerman membuat tindakan tidak berperikemanusiaan bagi mneyelesaikan cepat akan masalah komuniti Yahudi ini, iaitu pembantaian besar-besaran atau Holocaust.

Pernah British memilih wilayah jajahan British di Amerika Selatan bernama British Guiana (Guyana) sebagai penempatan sementara komuniti Yahudi Eropah pada 1939. Pada bulan Mac 1940, British Guiana menjadi salah satu calon untuk penubuhan negara bangsa Yahudi setelah siap menempatkan komuniti ini.

Setelah pembicaraan panjang antara British dengan wakil pemerintah di British Guiana, British memutusakn bahawa lupakan saja impian membina negara bangsa itu kerana masalah dalaman wilayah itu lebih penting untuk diselesaikan.

Itali pernah juga memberikan cadangan untuk menyelesaikan lambakan komuniti Yahudi Eropah dan cadangannya adalah menjadikan Italian East Afrika (Ethiopia) iaitu wilayah di Tanduk Afrika menjadi wilayah penempatan komuniti Yahudi ini. Kemudian membina sebuah negara bangsa bersama pendnduk asal iaitu kaum Beta Israel, juga kaum Yahudi Ethiopia.

Walauj bagaimanapun, rancangan ini tidak pernah dilaksanakan kerana polisi undang-undang Itali yang mempunyai kuat pengaruh fasis. Antaranya tidak boleh bercampur dengan warga berkulit hitam kerana warga berkulit putih lebih superior. Jadi mencampurkan komuniti Yahudi Eropah dengan Yahudi Ethiopia adalah dilarang dalam undang-undang ini.

Pada akhir 1930-an, Liga Zionis British mencari tanah yang sesuai untuk menubuhkan negara bangsa mereka di Australia. Pada mulanya wilayah Kimberley di utara Australia menjadi calon pertama tetapi Perdana Menteri Australia ke-14 bernama John Curtin membantah cadangan ini.

Kemudian, warga wilayah Pulau Tasmania bernama Critchley Parker mencadangkan kota Port Davey di Tasmania sebagai kawasan untuk menubuhkan negara bangsa Yahudi. Atas kebenaran pemerintah Tasmania bernama Robert Cosgrove, Paker meninjau keadaan geografi di Port Davey namun beliau telah meninggal dunia semasa menjalankan tinjauan pada 1942. Dari sini tiada siapa mahu meneruskan usaha Parker.

RUJUKAN:

Selig Adler and Thomas E. Connolly. From Ararat to Suburbia: the History of the Jewish Community of Buffalo (Philadelphia: the Jewish Publication Society of America, 1960, Library of Congress Number 60-15834)

Origins of the Pacific W.ar and the importance of ‘Magic’ by Keiichiro Komatsu, Palgrave Macmillan, 1999.

Duffy, Conor (January 18, 2010). “The plan for a Jewish homeland in Tasmania”. The 7.30 Report. Australian Broadcasting Corporation.

Milligan, Joseph (1858). “On the dialects and languages of the Aboriginal Tribes of Tasmania, and on their manners and customs” (PDF). Papers of the Royal Society of Tasmania: 270.

Melech Epstein, The Jew and Communism: The Story of Early Communist Victories and Ultimate Defeats in the Jewish Community, USA, 1919–1941. New York: Trade Union Sponsoring Committee, 1959.


Pelancongan Gunung Berapi: Bahaya Yang Tidak Diduga

Pada 9 Disember 2019, dunia dikejutkan dengan letusan Gunung Berapi di White Island, New Zealand. Perdana Menteri New Zealand, Jacinda Adern menyatakan tiada tanda-tanda hidupan berikutan letusan tersebut. Setakat ini, 13 orang disyaki mati, lima orang dipastikan telah mati, dan lapan orang masih hilang di pulau itu.

Antara mangsa yang terkena letusan itu adalah pelancong dari New Zealand, Australia, Jerman, China, Malaysia, Amerika dan United Kingdom. Pihak polis menyatakan bahawa terdapat sejumlah 47 orang pelancong termasuk seorang warga Malaysia berada di pulau tersebut semasa letusan itu berlaku. (Westcott, Humayun, & Britton, 2019)

White Island, yang juga dikenali sebagai Whakaari, merupakan gunung berapi yang paling aktif di negara itu.Namun demikian, pulau yang dimiliki secara peribadi itu merupakan tempat pelancongan yang paling kerap dikunjungi.

Gunung Berapi itu meletus , membebaskan abu dan asap. Sehingga kini, pasukan servis kecemasan tidak boleh melakukan pencarian di kawasan tersebut kerana keadaan di situ yang berbahaya, dengan kepulan-kepulan asap dan abu gunung berapi yang semakin meningkat di kawasan tersebut.Kejadian itu menunjukkan bahayanya melancong di kawasan gunung berapi (News, 2019) (Klemetti, 2019)

Risiko Melancong di Kawasan Gunung Berapi

Fenomena pelancongan gunung berapi telah menyaksikan ribuan pelancong cuba untuk mendekati tapak letusan gunung berapi untuk mendapat pengalaman secara langsung bagi menyaksikan, mendengar dan merasakan haba bagi pemandangan semulajadi itu.Kajian dari Royal Geographical Society (Persatuan Geografi Diraja)  telah memberi amaran akan risiko pelancongan Gunung Berapi tersebut.Kajian itu menyatakan bahawa para pelancong tidak memahami betapa seriusnya risiko tersebut.Ahli Geografi University Cambridge, Dr. Donovan memberi amaran bahawa pelancong-pelancong itu bakal mewujudkan masalah yang berbahaya di samping proses menyelamatkan mereka yang agak sukar.

Terdapat banyak kemalangan dan kecederaan yang boleh terjadi dan risiko kesihatan apabila  berada di jarak yang dekat dengan gunung berapi yang aktif termasuklah hentaman batu, terkena lahar gunung berapi yang panas, dan apabila berada dekat dengan letusan api, maka ia boleh membahayakan paru-paru  akibat dari gas beracun yang dihasilkan.Selain itu, gunung-gunung berapi ini sangat tidak boleh dijangka, letusan yang biasa boleh berlaku pada suatu ketika diikuti dengan letusan kuat tidak lama selepas itu.

Lava merupakan bahan luahan gunung berapi yang terlampau panas. Aliran ini boleh menjangkau lebih 1000 darjah Celcius , kepanasan yang boleh meleburkan kuprum. Suhu dan sifat kimianya membentuk kepekatan lahar, yang mengawal kelajuan aliran tersebut.Namun begitu, ada juga aliran lava yang begitu laju menjangkau 24 kilometer per jam , lebih laju dari kepantasan yang dicapai oleh mangsa ketika berlari dari letusan itu.

Gunung berapi juga membebaskan gas-gas beracun, seperti karbon dioksida, karbon monoksida, sulfur dioksida dan hidrogen klorida. Sebahagian gas ini, seperti sulfur dioksida, adalah bersifat terlampau menghakis dan boleh mengakibatkan kegatalan dan ketidakselesaan pada kulit, mata dan sistem pernafasan.Ada juga kejadian yang mana gas-gas ini mengakibatkan kematian sepertimana yang berlaku pada kejadian Gunung Berapi di Afrika pada tahun 1986, mengakibatkan ramai orang dan ternakan mati akibat sesak nafas.

Dan juga risiko tersebut boleh memberi kesan kepada pasukan penyelamat dan Unit Tindakan Kecemasan. Para pelancong yang memilih untuk pergi melebihi kawasan yang ditetapkan semasa letusan berlaku memaksa pasukan penyelamat merisikokan kesihatan dan keselamatan mereka untuk kerja-kerja penyelamatan, dan pertambahan bilangan pelancong mengakibatkan pelan keselamatan menjadi semakin lambat. (Cerchiai, 2018)

Panduan Keselamatan Apabila Melancong di Kawasan Gunung Berapi

Tidak seperti gempa bumi, gunung berapi selalunya menunjukkan tanda-tanda awal seperti gegaran dan kepulan gas yang keluar dari kawah.Dan bagi kebanyakan kawasan gunung berapi yang berada di kawasan petempatan,  saintis akan membuat tinjauan secara kerap bagi setiap perubahan yang berlaku bagi membolehkan mereka memahami bila letusan itu bakal berlaku.

Oleh itu, jika kita merancang untuk melancong, pastikan kita mendapatkan maklumat dari agensi kawalan tempatan bagi mengetahui zon yang sesuai untuk dilawati , laluan-laluan evakuasi, dan risiko-risiko berada di siu.Selain itu, sediakan kit kecemasan termasuk bekalan seperti makanan, minuman, perlindungan pernafasan dan perlindungan mata.Walaupun bercadang untuk melawat sehari sahaja, pastikan pemakaian kasut yang sesuai, bekalan kit kecemasan dan air yang banyak. (Haas, 2019)

Artikel dikirimkan oleh Syaqiq Al-Azdi bin Abd Razak untuk The Patriots.

Rujukan

Cerchiai, A. (2018, December 30). Volcano Tourism. Retrieved from The Points Guy: https://www.google.com/amp/s/thepointsguy.com/news/volcano-tourism/amp/

Haas, M. W. (2019). Volcano Safety Tips. Retrieved from National Geographic: https://www.nationalgeographic.com/environment/natural-disasters/volcano-safety-tips/

Klemetti, E. (2019, December 9). Deaths at New Zealand’s White Island Show the Dangers of Volcano Tourism. Retrieved from Discover Mgazine: https://www.discovermagazine.com/planet-earth/deaths-at-new-zealands-white-island-show-the-dangers-of-volcano-tourism

News, B. (2019, December 10). New Zealand volcano: PM Ardern says questions must be ‘asked and answered’. Retrieved from BBC News: https://www.google.com/amp/s/www.bbc.com/news/amp/world-asia-50723352

Westcott, B., Humayun, H., & Britton, B. (2019, December 8). New Zealand White Island Eruption. Retrieved from CNN News: https://edition.cnn.com/2019/12/08/asia/new-zealand-white-island-eruption-intl-hnk/index.html


Wujudnya Batuan Sungai Yang Tersusun Sendiri

Di air terjun Sungai Balung atau Sungai Giram, berdekatan perkampungan Balung Cocos yang terletak kira-kira 24 kilometer dari bandar Tawau, Sabah, terdapat batu-batuan yang berbentuk poligon menegak.

Batu itu seolah-olah bersusun, di mana batu setebal 20 hingga 30 centimeter yang mempunyai permukaan rata bertindih antara satu sama lain membentuk batuan menegak. Permukaan batuan tersebut juga pelbagai, dari bersegi empat hingga bersegi enam. Kerana keadaan batuan aneh itu, para penduduk kampung memanggilnya ‘Batu Bersusun’.

Dengan keanehan batu-batuan menegak itu pasti kita fikirkan bahawa ini pasti kerja manusia dari tamadun purba yang membina batu-batuan tersebut, kemudian menyusun di tepi air terjun untuk kegunaan mereka.

Namun benarkah pernyataan ini?

Fenomena unik batu-batuan air terjun ini menarik perhatian seorang pengarah Pusat Pengurusan Penyelidikan & Inovasi dari Universiti Malaysia Sabah (UMS), Profesor Dr. Felix Tongkul. Beliau mempunyai hujah tersendiri bagaimana batu bersusun itu wujud. Batu-batuan bersusun itu sebenarnya bukan buatan manusia.

Ia sebenarnya terbentuk semula jadi di mana ia membentuk sejak berpuluh ribuan tahun dulu. Pada 27,000 tahun dulu, Gunung Maria iaitu antara gunung tertinggi di Taman Bukit Tawau pada masa itu sangat aktif.

Semasa letusan gunung itu berlaku, berlaku penyejukan aliran lava yang teramat cepat sehingga membentuk batuan basalt yang menegak. Kemudian, retakan berlaku sehingga permukaan batu meretak menjadi pelbagai bentuk bersegi.

Tambahan Profesor Dr. Felix lagi, tenggara Sabah pada jutaan tahun dulu berlakunya pergerakan plat. Kesan dari pergerakan plat itu berlaku aktiviti volkano yang rancak sehingga terbentuknya batu-batuan volkanik, antaranya adalah batu andesit, dasit, dan basalt.
Maka, batu bersusun di air terjun Sungai Balung Cocos itu adalah bukti penyejukan cepat aliran lava dari letusan Gunung Maria. Sekarang, Gunung Maria jadi ‘gunung mati’, tidak lagi menghasilkan letusan gunung berapi. Air terjun Sungai Balung Cocos juga menjadi tapak tumpuan para penyelidik yang mengkaji peryejukan batu volkanik dan proses pembentukan sungai.

Telah ramai pelancong tempatan dan luar negara pergi melawat dan berekreasi di air terjun tersebut. Buat masa ini, air terjun itu tengah diusahakan bagi menjadi kawasan ekopelancongan. Cuma pergi ke perkampungan Balung Cocos dan masuk ke pedalaman sikit, kita akan temui air terjun dengan batu bersusun itu.

Fenomena batu bersusun ini juga wujud di Ireland, Eropah. Terdapat 40,000 buah batuan basalt menegak saling bersambung dan berdiri di sepanjang persisiran pantai timur laut Ireland Utara. Nama batuan tersebut adalah ‘Giant Causeway’ dan ia terbentuk akibat aktiviti volkano padajutaan tahun. Kini, barisan batuan basalt itu menjadi warisan UNESCO sejak tahun 1986.

RUJUKAN:

Rosminah, H.B. (2010). Batu Bersusun Sendiri. Majalah Infiniti Bil 15. pp. 20-23.
Geology of Taman Bukit Tawau, Semporna Peninsula, Sabah. Pdf: https://gsmpubl.files.wordpress.com/2014/09/bgsm1992008.pdf
Comments


Sang Nila Utama: Pentingnya Mitologi Dalam Pembangunan Bangsa Melayu

Jadi inilah “Sang Nila Utama” yang didirikan oleh kerajaan Singapura pada Jumaat lepas, dari pandangan dekat. Gagah perkasa sungguh.

Walaupun tahu ini hanya “kosmetik” kerajaan Singapura semata-mata, namun den tetap teruja melihat akhirnya sebuah figura mitos pengasasan bangsa Melayu “dihidupkan” menerusi seni tampak.

Setiap bangsa ada mitos pengasasan (foundation myth). Cina dengan Huangdi (黃帝) dan Yandi (炎帝). Korea dengan Dangun (단군). Jepun dengan Jimmu Tenno (神武天皇). Vietnam dengan Lạc Long Quân. Inggeris dengan King Arthur. Turki dengan Ertuğrul.

Malah al-Quran juga sering merujuk orang Arab sebagai Bani Ismail yakni keturunan Nabi Ismail, dan kebersamaan identiti tersebut merupakan antara faktor perpaduan orang Arab pada zaman Rasulullah.

Foundation myth bangsa Melayu pula tercatat dalam Sulalatus Salatin (Sejarah Melayu) iaitu kisah tiga bersaudara yang turun di Bukit Siguntang Mahameru – Sri Nila Pahlawan (Sang Sapurba), Sri Nila Utama dan Sri Krisyna Pandita.

Generasi tik tok mungkin tak tau apa signifikasi nama-nama ini. Mereka ialah pengasas kepada kerajaan-kerajaan Melayu Malayapura (Dharmasraya), Singapura dan Tanjungpura. Sang Nila Utama pengasas Singapura ini ialah putera Sang Sapurba (ada juga versi cerita yang kata Sang Nila Utama ialah Sri Nila Utama).

Cicit Sang Nila Utama iaitu Parameswara ialah pengasas Kesultanan Melaka. Selepas Melaka jatuh ke Portugis pada tahun 1511, dua putera Sultan Mahmud iaitu Raja Muzaffar Shah dan Raja Alauddin Riayat Shah masing-masing mengasaskan Kesultanan Perak dan Kesultanan Johor pada 1528. The bloodline continues.

Selepas Sultan Mahmud II di Johor mangkat pada 1699, Tun Habib Abdul Majid yang mengasaskan dinasti baharu pun mempunyai susur galur dari bloodline Siguntang-Singapura-Melaka tersebut. Dan keturunan Tun Habib merupakan pengasas kepada kerajaan Johor, Terengganu dan Pahang pada hari ini. Sementara itu DYMM Sultan Perak ialah keturunan langsung dari bloodline tersebut.

Mitos pengasasan yang terdapat dalam Sejarah Melayu ada banyak part yang nampak tak logik. Tapi foundation myth ni bukan pasal soal sohih tak sohih, tepat tak tepat. Kau cuba bagitau orang Jepun bahawasanya Jimmu Tenno tak wujud, tengok dia orang rendam kau dalam Tokyo Bay tak.

Foundation myth bukan untuk difahami secara literal, dalamnya terkandung simbolisme-simbolisme tentang asal usul bangsa. Memperingati foundation myth Melayu adalah untuk orang Melayu faham bahawa mereka ialah bangsa berasal, bukan “ciptaan penjajah” yang suka dijaja oleh ahli akademik hipster.

Memperingati asal usul bangsa akan boleh membantu sesebuah bangsa “survive” dalam saat-saat genting dan goyah dengan bertaut kepada masa silam. Atas sebab itu, Sultan Abdul Malik Mansur Shah pada tahun 1818 enggan menurut tuntutan Siam yang meminta Perak menghantar Bunga Mas. Dalam warkah kepada wakil British di Pulau Pinang, Sultan Abdul Malik bertitah:

“I am a king of the ancient race, I am he who holds the Royal Sword (Cura Si Manja Kini) and the Dragon Beetel Stand (Pontoh Bernaga), and the Shell Fish (Mestika Embun – baginda merujuk kepada alat-alat kebesaran warisan Siguntang) which came out of the sea, which came down from the Hill of Segantang. I am the oldest of all kings of this part. I cannot consent to the desire of Siam, should war even be the consequence.”

Sikap “defiance” Sultan Abdul Malik membawa kepada serangan Siam yang berakhir dengan kejayaan Perak dalam mempertahankan kedaulatannya. Itulah kehebatan foundation myth dalam membangunkan sebuah bangsa.

Jadi wahai Melayu, ingatlah bahawa anda ialah bangsa berasal, jangan terpedaya dengan momokan pihak yang cuba downplay sejarah bangsa dan tamadun Melayu. Know thyself, and you will rise again to greatness.


Maharaja Jimmu: Maharaja Pertama Dalam Sejarah Jepun

Sesungguhnya, Monarki Jepun merupakan monarki tertua di dunia. Tetapi persoalannya, seberapa tuakah monarki Jepun yang disebut-sebut itu sehingga mampu bertahan sehingga ke hari ini? Apakah sezaman dengan monarki Kedah atau Inggeris yang turut didabikkan usia ketuaannya? Untuk rekod, mitologi Jepun menceritakan kepada kita bahawa sekurang-kurangnya monarki Jepun bermula seawal 660 SM lagi. Kira-kira sekitar 100 tahun lebih awal daripada tarikh rasmi tamadun Melayu terawal setakat ini iaitu Tamadun Sungai Batu.

Nama Jimmu ditemui dalam rekod rasmi dalam sejarah Jepun sekurang-kurangnya dalam dua hikayat Jepun pada abad ke-8, merujuk kepada legenda Jimmu ini ialah Kojiki dan Nihon Shoki yang memberitahu kita tentang era pemerintahan Maharaja Jimmu (11 Februari 660 SM – 9 April 585 SM). Untuk pengetahuan semua, era Jimmu memerintah Jepun dikenali sebagai era awal pemerintahan manusia kerana sebelum ini, Jepun seperti mana yang diceritalam dalam mitologi mereka, berada dalam Zaman Dewa-Dewi.

Meski pemerintahan Jimmu bermula sekitar 660 SM, namun kelahirannya dikatakan jauh lebih awal daripada tempoh pemerintahannya, sekurang-kurangnya untuk 13 Februari 711 SM. Dikatakan bahawa Maharaja Jimmu adalah daripada keturunan Dewi Matahari bernama Amaterasu memalui jaluran ayahnya. Daripada jalur keturunan Jimmu inilah, Maharaja Jepun hari ini mendakwa dirinya layak untuk takhta Jepun kerana bersambung terus dengan keturunan Amaterasu.

Kisah bagaimana Jimmu berjaya menjadi maharaja Jepun agak menarik untuk dibincangkan. Dalam mitologi Jepun, diceritakan bahawa mereka memulakan migrasi ke bahagian Jepun adalah daripada Selatan Jepun, di wilayah sekitar Takachiho. Mereka mula bergerak menuju ke arah timur untuk mencari lokasi paling strategik untuk pentadbiran. Perjalanan mereka membawa mereka sampai ke Osaka hari ini.

Di sana, mereka berjumpa dengan puak-puak tempatan yang bermaustatin di sekitar Osaka yang dipanggil sebagai Nagasunehiko yang bermaksud manusia yang berkaki panjang. Abang Jimmu yang bernama Itsuse no Mikoto terbunuh dalam pertempuran menentang puak lokal ini. Kononnya sebab utama kekalahan mereka ialah sebab menentang musuh mereka dalam arah yang membelakangkan matahari. Lalu mereka pun menukar arah dengan menghadap matahari lalu menghadapi kemenangan ketika di Yamato.

Di sana, barulah dinasti monarki Jepun hari ini didirikan dan Jimmu terus dinaikkan sebagai maharaja pertama Jepun. Dari situlah Dinasti Yamato yang terkenal hari ini didirikan. Jimmu kemudiannya mangkat pada usia 126 tahun dan dimakamkan berhampiran dengan wilayah Kashihara. Makamnya masih boleh dilawat lagi di Jepun hari ini. Keturunan-keturunan Maharaja Jimmu masih memerintah dan memegang takhta Maharaja Jepun sehingga ke hari ini. Untuk rekod, Maharaja Jepun kini ialah Maharaja Akihito (maharaja Jepun yang ke 125) yang menaiki takhta sejak tahun 1989.

Apa yang menarik, dikisahkan di dalam mitos mereka, seekor burung ‘raven’ berkaki tiga yang dikenali sebagai Yatagarasu, telah memberi panduan dan alamat kepada Maharaja Jimmu menyeberang laut dari Tanah Besar untuk membuka negara Jepun. Kalau kita perasan di dalam logo pasukan bola sepak kebangsaan Jepun, burung ini padanya dijadikan simbol dengan satu dari tiga kakinya memegang bola.

Sebenarnya mitos haiwan serta mergastua memandu raja ni bukannya berbeza sangat dengan kita. Orang Melayu ada mitos Kancil menendang anjing pemburu Parameswara hingga jatuh ke Sungai Melaka, memberi alamat kepada Parameswara untuk membuka Melaka.

Malah lebih lama dari itu terdapat pengkisahan di dalam Hikayat Merong Mahawangsa tentang bagaimana burung Jentayu membantu Raja Merong Mahawangsa seperti berikut;

“Maka Raja Merong Mahawangsa pun menarik busar anak panah yang bernama Ayun-ayunan itu keudara, bergemuruhlah bunyinya seperti halilintar membelah. Maka Raja Merong Mahawangsa pun segera memanah dengan anak panahnya Berana Pura itu keudara bergemuruh perginya hendak mengenai burung geruda itu.

Demi dilihat oleh Raja Merong Mahawangsa hal anak panahnya itu tewas tiada jua memberi bekas pada burung geruda itu, maka terlalulah marahnya lalu dibalas pula suatu anak panahnya, dipanahkan naik keudara bergempita gemuruh bahananya di dalam laut itu, seketika datanglah seekor burung jentayu menghambat burung geruda.”


Seni Sukma Kencana – Seni Pedang Melayu

Telah diizinkan berperang kepada orang-orang yang diperangi kerana sesunggunya mereka telah dianiyai (Al –Hajj : 39)

Baru-baru ini, takdir telah menemukan saya dengan pengasas dan guru utama perguruan Seni pedang Sukma Kencana. Banyak yang kami bualkan bermula ilmu perkerisan, alam melayu hingga membawa ke seni pedang. Menurut Tuan Nara Paduka Haji Muhammad yang merupakan guru utama perguruan, umum mengetahui peranan, sejarah keris dalam sejarah peradaban orang melayu. Namun bagaimana kah dengan pedang? Soalan ini adalah mukaddimah kepada seribu satu cerita.

Beliau menerangkan, pedang melayu merupakan salah satu komponen yang signifikan dalam budaya melayu tetapi ianya tidak begitu popular berbanding keris. Pedang dicipta untuk satu maksud sahaja iaitu pertempuran. Ia adalah senjata khusus yang kemudiannya menjadi simbol status dan pangkat di kalangan bangsawan Melayu. Penggunaanya juga terhad kepada golongan Istana sahaja.

Antara faktor kenapa pedang tidak sepopular keris kerana dari segi kos pembuatan. Selain itu, tempoh masa yang diperlukan untuk berlatih ilmu pedang yang lama selain pantang larang yang tidak membenarkan rakyat biasa menggunakan pedang.

Seperti di Perak, pédang Cura Si Manjakini yang dikatakan berasal dari milik Sang Sapurba telah diwarisi Kesultanan Perak. Pedang tersebut melambangkan keagungan dan kekuasaan Raja Pemerintah telah menjadi alat kebesaran turun-temurun bagi Sultan yang menaiki takhta Kesultanan Perak.

Pedang bukan parang, bukan sundang. Seni permainannya juga berbeza. Permainan pedang merosot apabila permainan pedang seperti tetakan parang. Hilang seni dan tertibnya.

Jenis Pedang Melayu

Pedang traditional melayu termasuk pedang Jenawi, pedang Chenangkas, Chunderik, pedang Sundang (bukan keris sundang) dan parang Anak Buaya atau Buaya Berenang. Terdapat juga senjata-senjata asing seperti Syamsir (Parsi) dan Talwar (India) yang telah diserap ke dalam kumpulan pedang melayu.

Pedang melayu juga dicantikkan dengan kesenian ukiran bertakhtakan emas dan perak serta permata. Adakala matanya berpamor dan diukir dengan wafaq dan ayat -ayat Al Quran serta ukiran sulur bayung yang membawa makna falsafah mistik pedang dan peperangan.

Seni Sukma Kencana

Salah satu seni pedang melayu yang kian dilupakan sedang diperkenalkan kembali, Seni Sukma Kencananya gelarnya. Ia warisan daripada seorang ulama’, Syaikh Abdul Latif Al Khalidi kini sedang dikembalikan oleh waris Syaikh iaitu Tuan Nara Paduka Haji Muhammad melalui perguruan Seni Sukma Kencana. Shaikh Abdul Latif Al Khalidi berasal dari Sumatera Utara dan melalui sumber lisan, nenek moyang Shaikh berasal dari Jazirah Arab. Apabila sampai ke Tanah Melayu, Shaikh Abdul latif Al Khalidi yang juga pengamal tarekah Naqsyabandi Khalidi menginovasikan seni permainan pedang Arab dengan kesesuaian budaya orang di sini. Tuan Paduka Nara generasi kelima Shaikh Abdul Latif telah mewarisi seni pedang ini dari leluhurnya kemudian beliau ‘brand’ kan kembali dengan nama Sukma Kencana.

Menurut Tuan Nara Paduka Haji Muhammad, Seni Pedang Sukma Kencana ialah seni pedang Melayu yang berteraskan konsep mempertahankan diri dari serangan musuh. Sistem ini lebih menumpukan kecekapan teknik dan kepantasan tindakan berbanding kekuatan fizikal, membuatkan sesuai untuk dipelajari semua golongan. Ia juga merupakan satu kaedah pembelajaran kinestetik dan melibatkan latihan psikomotor yang meransang kordinasi minda dan anggota badan. Teknik pedang Sukma Kencana tidak menggunakan kaedah “berlaga pedang” seperti kebanyakan seni pedang lain. Oleh itu, pedang yang digunakan juga direka khas mengikut kesesuaian sistem beladiri ini.

Reka Bentuk Pedang Sukma Kencana

Berikut adalah reka bentuk dan struktur pedangnya. Ia terdiri dari dua diri utama iaitu hulu dan mata pedang. Pedang Jenawi dipilih kerana ia sesuai dengan seni permainan Sukma Kencana. Jika diperincikan lagi, disana ada tapak kijang, simpai, pasak, leher, gandik, dagu, muka, hujung, pucuk, awak dan belakang pedang. Lihat gambar (dengan izin Guru Utama):

Seni Permainan

Permainannya terbahagi bermula dua buah gerak asas iaitu :

Dari gerak Hamzah I lahir peringkat Umar I iaitu seni tangkis dan serang. Kita mempelajari bagaimana menangkis dan menyerang ketika pedang terhunus. Mempunyai 11 buah dan buah ke 11 dipecah dua. Jumlah buah keseluruhan adalah 12 buah.

Dari gerak Hamzah II lahir peringkat Umar II iaitu seni tangkis dan serang juga. Kita mempelajari bagaimana menangkis dan menyerang ketika pedang di dalam sarung atau dipanggil ‘makan gerak’. Pergerakan peringkat Umar II tidak terhad, berdasarkan kepada beberapa gerakan asas yang boleh dikembangkan atau diadaptasi mengikut senario dan keadaan semasa.

Dalam kedua-dua buah tersebut, kita turut menekuni bagaimana menyerang dari pelbagai arah, menangkis serangan dari ruang yang banyak dan menghadapi serangan musuh yang menggunakan sengata lain seperti keris, parang, lembing dan lain-lain.

Seni pedang ini adalah berpaksikan penanti. Ia bermaksud kita hanya menanti musuh sambil berdiri tegak, tidak menanti dengan membuka kekuda. Gerakan terhad seperti berpijak antara dua papan sahaja. Sementara antara disiplin bertempur dalam seni pedang Sukma Kencana adalah kita tidak mengelak, tidak lari, tidak berlaga mata pedang dan kita menghalang hayunan pedang lawan menggunakan bahagian belakang pedang bukan matanya.

Kaedah AHMAD

Sekiranya mahu menangkis, maka mestilah melihat tepat arah dan kedudukan musuh. Dalam perguruan seni pedang sukma kencana, ada suatu seni berdiam dan menangkis nama Alif Ha Min Da yakni Ahmad. Kaedah ini sebenarnya asas kepada permainan pedang Sukma Kencana. Gabungan Penanti Hamzah I dan kaedah Ahmad membentuk buah – buah dalam peringkat Umar I. Bagi memudahkan faham, saya gambarkan dalam gambar rajah berikut –

Pemetaan AHMAD ini bertujuan melihat cara memandang lawan hadapan dari sudut yang empat. Setiap abjad hijaiyah baik Alif, Ha, Mim dan Da mempunyai seni dan kaedah tangkis masing-masing jika diserang dari arah tersebut.

Tahap Uthman

Para pelajar yang telah menguasai asas teknik Hamzah, Umar dan Ahmad yang memakan masa lebih kurang 6-7 bulan boleh menyambung pengajian ke peringkat Uthman. Menurut Tuan Nara Paduka, para pelajar yang sudah khatam asas dan berminat menjadi ‘master’ mesti melalui tahap ini.  Para pelajar akan mempelajari sekaligus menguasai permainan pedang sambil menggunakan perisai. Ini adalah asal permainan sukma kencana. Permainan perisai tidak diajar dari awal kerana sistem pelajaran Seni Sukma Kencana bersesuaian dengan ‘learning curve‘ atau lengkungan pembelajaran dari yang mudah kepada yang lebih kompleks. Pelajar mesti membiasakan diri mengendalikan pedang sebelum dibenarkan menggunakan teknik dua senjata.

Akhir kalam

Semoga seni pedang melayu tidak akan semakin hilang. Saya bersyukur kepada Allah ditemukan insan yang bertungkus lumus menjaga seni, budaya alam melayu. Sungguh, takkan melayu hilang di dunia bak kata laksamana Hang Tuah. Saya tidak ceritakan semua dalam artikel ini, jika para sahabat berminat mempelajarinya, boleh menghubungi langsung Guru Utama Tuan Nara Paduka (0189791019) dengan adab sebaiknya.


Jom Kenali Kimono Jepun!

Secara jujur, saya adalah peminat budaya dari negara Timur seperti China, Korea dan tidak ketinggalan negara seperti Jepun. Peminat setia page ini pasti mengetahui bahawa jika HE tidak menulis mengenai sejarah dan budaya Melayu, maka admin HE banyak menulis mengenai budaya dan sejarah tiga negara ini. Kalau admin Faezal dengan Russianya, kalau admin Ayman dengan Turki dan Koreanya, maka tidak keterlaluan kalau anda katakan saya dengan China, Korea dan Jepun-nya.

Baik, berbalik kepada topik yang mahu saya perkatakan, entah kenapa saya tergerak untuk menukilkan mengenai pakaian tradisional masyarakat Jepun. Sebenarnya ketika menonton anime dari Jepun, saya paling suka apabila kisah tersebut mula menyentuh mengenai watak-watak di dalamnya akan memakai pakaian tradisional sambil melawat festival-festival yang sangat indah. Pemandangan yang dipaparkan dalam siri Anime mereka memang sangat mengasyikkan. Tambah-tambah lagi pencinta kebudayaan seperti saya ini.

Lantas terlintas di fikiran saya, apa kata saya menulis mengenai Kimono. Lagipun selain daripada melihat gadis Melayu dalam pakaian baju kurung, gadis yang memakai kimono juga mampu membuatkan tulang rusuk saya bergetar. 😛

Sejarah Kimono

Jadi, mari bersama saya kita terlusuri sedikit sejarah Kimono lalu mengenali serba sedikit pakaian yang sudahpun sebati dalam masyarakat Jepun. Rekod sejarah mengatakan bahawa Kimono sebenarnya berasal daripada Dinasti Han. Prototype Kimono Jepun hari ini berasal dari pakaian tradisional masyarakat cina Han. Perlu diketahui bahawa pakaian tradisional di China berbeza dan berubah berdasarkan dinasti.

Ini tidaklah menghairankan kerana mengadaptasian budaya Cina ke dalam masyarakat Jepun lalu disesuaikan dengan lokal genius tempatan memang berlaku sejak abad kelima lagi. Namun, rekod sejarah mencatatkan bahawa permulaan pemakaian Kimono moden seperti hari ini adalah bermula pada Fasa Heian yang berlangsung pada (749-1192).

Selepas zaman berzaman, pemakaian Kimono di Jepun menjadi tradisi dan mula bertukar menjadi fesyen semasa. Maka, kimono yang asalnya tidaklah berwarna-warni dan penuh dengan corak-corak mula berubah. Ketika fasa Kamakura (1192-1338) dan Muromachi (1338-1573) di Jepun, kimono berwarna cerah mula dipakai.

Pada Fasa Edo (1603-1868), setiap wilayah di Jepun dikuasai oleh bangsawan. Setiap samurai pula akan memakai pakaian kimono masing-masing yang corak-corak dan warna pada pakaian mereka melambangkan setiap wilayah mereka berkhidmat dan berasal.

Namun, tradisi pemakaian Kimono ini mula ditinggalkan dalam kehidupan seharian rakyat Jepun apabila pada pemerintahan Maharaja Meiji, ketika era budaya dari barat begitu menguasai orang Jepun, Ketika itu, pakaian-pakaian yang datang dari barat begitu ditekankan. Bahkan pegawal kerajaan dicatatkan ketika itu diwajibkan memakai pakaian barat. Lantas, pakaian yang bagi saya sangat indah ini mula dilupakan oleh orang Jepun. Hari ini, kita sangat jarang untuk melihat orang Jepun memakai Kimono, tidak kira dari kaum lelaki atau perempuan. Hanya pada festival dan keraian tertentu sahaja kita dapat melihat rakyat Jepun memakai pakaian indah ini.

Sedikit Perihal Kimono

Tahukah anda untuk memahirkan diri memakai Kimono anda harus menghadiri kusus tertentu? Ya, di Jepun siap ada kurus cara memakai kimono yang betul kerana pakaian ini bukan sebarang pakaian. Kimono tidak dijual dalam keadaan yang sudah siap, sebaliknya ianya dalam bentuk kain yang dipanggil Tanmono. Dan anda tidak boleh menjahit kimono menggunakan mesin sebaliknya harus dalam proses tradisional menggunakan tangan!

Kimono biasanya dibuat dari sutera Jepun yang dicetak dengan teknik yang dipanggil sebagai Yuzen”. Yuzen membawa maksud teknik cetakan berulang. Selalu terjadi salah faham di mana orang menyangka bahawa corak yang dipakaikan pada kimono itu dilukis. Tidak keterlaluan saya katakan tidak ada banyak beza teknik Yuzen dengan teknik batik orang Melayu.

Pada zaman dahulu, ketika seseorang mahu mencuci kimono mereka, maka mereka perlu untuk membuka setiap helaian kain yang sudah dijahit sebelum disambung kembali untuk dipakai. Tetapi peredaran zaman telah membuatkan tradisi ini ditelan masa.

Kimono Kaum Lelaki Dan Wanita

Kimono kaum lelaki ada pelbagai jenis. Montsuki adalah paling formal di kalangan kaum lelaki. Untuk pengetahuan semua, terdapat lambang keluarga yang dipanggil sebagai Kamon di bahagian punggung pemakai. Kimono ini biasanya dalam warna biru tua dan hitam. Ki Nagashi (Gambar: pula ialah pakaian Kimono yang dipakai secara santai hari-hari oleh setiap lelaki pada hari yang tidak rasmi.

Berbeza dengan kaum lelaki, kimono yang disarungkan oleh kaum wanita lebih kompleks. Terdapat pelbagai jenis kimono yang dipakaikan ikut individu dan keraian tertentu. Senarainya ada di bawah.

1. Tomesode

Tomosode adalah Kimono yang paling formal dan dipakai oleh wanita yang sudah berkahwin. Seperti mana Montsuke, terdapat lambang keluarga pada bahagian tertentu Kimoni ini. Ciri khas Tomesode adalah motif yang indah pada ”Suso” (bagian bawah sekitar kaki). Tomesode dipakai ketika menghadiri resepsi perkahwinan, pesta dan upacara yang rasmi.

2. Furisode

Kalau Tomesode dipakai oleh golongan wanita yang sudah berkahwin, berbeza pula dengan Furisode yang dipakai gadis yang belum berkahwin lagi. Ciri khas Furisode adalah pada bahagian lengannya yang terjuntai ke bawa dan sangat lebar. Kimono ini adalah dalam warna-warni yang sangat cerah dan bercorak yang mampu menangkap mata memandang.

Furisode selalu dipakai pada waktu menghadiri upacara Seijin Shiki iaitu Hari Menjadi Dewasa, menghadiri resepsi perkahwinan rakan-rakan, dan melakukan kunjungan ke kuil Shinto di hari-hari awal Tahun Baru, Hatsumode.

3. Homongi adalah Kimono formal untuk wanita yang sudah berkahwin atau andartu. Biasanya dipakai ketika majlis perkahwinan, festival rasmi, Tahun Baru, dan upacara minum teh.

4. Iromuji

Iromuji adalah jenis Kimono semiformal yang boleh Kimono formal jika mempunyai lambang keluarga yang terdapat pada bahagian tertentu kimono ini. Kimono jenis Iromuji umumnya tidak bermotif dan berwarna merah jambu, biru muda, kuning muda atau warna-warna lembut. Iromuji dipakai pada waktu menghadiri majlis perkahwinan atau upacara minum teh.

5. Tsukesage adalah Kimono semiformal untuk wanita yang sudah/belum menikah. Menurut tingkatan formalitinya, Tsukesage hanya satu paras dibawah Homongi. Kimono ini dipakai ketika menghadiri majlis perkahwinan, festival rasmi Tahun Baru, dan upacara minum teh yang tidaklah terlalu formal.

6. Komon adalah Kimono santai untuk wanita yang sudah/belum berkahwin. Ciri khasnya adalah motif sederhana kecil yang berulang-ulang. Dikenakan pada waktu menghadiri majlis alumni, makan malam, bertemu dengan teman, dan menonton pertunjukan.

7. Yukata

Yutaka dipakai pada perayaan-perayaan pada musim panas. Yutaka mempunyai warna yang cerah dan reka bentuk yang mudah. Berbanding dengan kimono yang lain, Yutaka adalah lebih mudah untuk dipakai dan senang dijaga. Yang paling penting, kimono ini murah berbanding jenis-jenis Kimono yang lain.


Kenapa China Claim Laut China Selatan?

Pertikaian wilayah di Laut China Selatan dapat dibahagikan kepada tiga kawasan utama. Pertama ialah Kepulauan Spratly yang menjadi rebutan antara China, Taiwan, Vietnam, Filipina, Brunei dan Malaysia. Kemudian yang kedua ialah Kepulauan Paracel yang menjadi rebutan antara China dengan Vietnam. Manakala yang ketiga ialah Scarborough Shoal yang menjadi rebutan antara China dengan Filipina.

Kepulauan Spratly mempunyai 750 buah pulau kecil yang hanya seluas 4 km persegi dan terumbu karang. Manakala Kepulauan Paracel pula mempunyai 30 buah pulau kecil yang ditadbir oleh China namun dituntut oleh Vietnam atas faktor sejarah dan undang-undang laut antarabangsa. Setiap negara yang menuntut sama ada Paracel atau Spratly mahupun Scarborough Shoal mempunyai asas tuntutan masing-masing.

Asas tuntutan meliputi faktor sejarah dan undang-undang laut antarabangsa. China telah menggunakan faktor sejarah dan undang-undang laut antarabangsa bagi memperkukuhkan tuntutannya di Laut China Selatan. Namun faktor sejarah dilihat lebih dominan dalam memperkuatkan lagi asas tuntutan China terhadap Laut China Selatan. Sembilan garis sempadan China bertindih dengan Zon Ekonomi Ekslusif (ZEE) negara Vietnam, Filipina, Malaysia, Brunei dan Indonesia.

Garis sempadan yang dikeluarkan oleh Beijing amat berkait rapat dengan asas tuntutannya iaitu pulau-pulau di Laut China Selatan adalah milik China berdasarkan sejarah lampau. Hal ini membuktikan bahawa China bukan sahaja terlibat dalam pertikaian di Spratly, Paracel dan Scarborough Shoal, malahan menuntut hampir seluruh Laut China Selatan.

China mengukuhkan tuntutannya di Laut China Selatan dengan mengemukakan pelbagai bukti sejarah berkaitan pemilikkan pulau-pulau di Laut China Selatan dan laut tersebut sebagai laluan utama dinasti-dinasti di China suatu ketika dahulu. Menurut sumber sejarah China, Scarborough Shoal atau Pulau Huangyan yang kini menjadi rebutan antara China dengan Filipina merupakan pulau yang pernah menjadi milik Dinasti Yuan.

Pulau tersebut muncul dalam peta Dinasti Yuan pada tahun 1279 Masihi (M). Peta tersebut telah digunakan oleh para nelayan dari tanah besar China dan pulau Taiwan menunjukkan bahawa kawasan pulau Huangyan menjadi tempat penangkapan ikan oleh para nelayan China dan Taiwan sejak dahulu lagi.

Pada ketika itu pulau tersebut digelar sebagai Pulau Zhongsha sebelum kerajaan China menukarkan nama pulau tersebut kepada Huangyan pada tahun 1983. Seorang jurutera, ahli astronomi dan ahli matematik bernama Guo Shoujing yang berkhidmat dibawah pemerintahan Kublai Khan telah dihantar ke pulau Huangyan untuk tujuan tinjauan sekali gus meletakkan pulau itu ke dalam peta Dinasti Yuan. Filipina menggunakan peta keluaran tahun 1820 M bagi menentang asas tuntutan sejarah China walhal peta tersebut tidak seharusnya digunakan oleh Filipina kerana peta yang dikeluarkan oleh China 541 tahun lebih awal berbanding peta yang dikeluarkan oleh Sepanyol yang menjajah Filipina.

Filipina sepatutnya tidak boleh menuntut Scarborough Shoal atau Huangyan kerana China mempunyai tiga perjanjian yang dapat mengukuhkan lagi tuntutannya iaitu Perjanjian Paris 1898 antara Amerika Syarikat dengan Sepanyol, Perjanjian Washington 1900 antara Sepanyol dengan Amerika Syarikat dan Perjanjian 1930 antara Britain dengan Amerika Syarikat yang membataskan had sempadan wilayah Filipina hanya sehingga longitud 118 darjah garisan meridian. Namun asas sejarah China tercabar disebabkan Filipina menggunakan United Nation Convention on the Law of the Sea 1982 (UNCLOS III) dalam menuntut Scarborough Shoal.

Sebuah atlas yang diterbitkan oleh sebuah penerbitan Amerika Syarikat pada tahun 1994 jelas menunjukkan bahawa Pulau Huangyan dan beberapa buah pulau yang berada di Laut China Selatan merupakan sebahagian daripada wilayah milik China. Atlas bertajuk Illustrated Atlas of the World, diterbitkan oleh Rand McNally di Chicago menunjukkan bahawa Pulau Huangyan, Nansha (Spratly) dan Xisha (Paracel) berada dibawah penguatkuasaan China.

Atlas itu juga menunjukkan bahawa Huangyan atau Scarborough Shaol bukan milik Filipina. Seorang professor bernama Chia Chi Tsui berkata, Perlembagaan Filipina tahun 1935 menerima had sempadan Filipina seperti yang termaktub dalam Perjanjian Paris 1898, Perjanjian Washington 1900 dan Perjanjian 1930. Nama pulau-pulau tersebut ditulis dengan nama China pada peta tersebut. China juga menggunakan isi kandungan Deklarasi Kaherah 1943 yang telah ditandatangani oleh pemimpin Republik China (Jiang Jie Shi/Chiang Kai Shek), Amerika Syarikat (Franklin D. Roosevelt) dan Britain (Winston Churchill) bagi mengukuhkan lagi tuntutannya terhadap Laut China Selatan.

Isi kandungan deklarasi tersebut antaranya menjelaskan mengenai wilayah-wilayah milik China yang telah dirampas oleh Jepun sejak tahun 1914 seperti Manchuria, Formosa dan Pescadores yang akan dipulangkan semula kepada China selepas Jepun berjaya ditewaskan. Dalam hal ini, pulau-pulau di Laut China Selatan yang ditakluki oleh Jepun sejak tahun 1939 sehingga 1945 perlu dipulangkan kepada China, memandangkan pihak China menganggap pulau-pulau terbabit sebagai miliknya sejak dahulu lagi.

Oleh sebab itu, Kementerian Hal Ehwal Dalam Negeri bersama dengan angkatan tentera laut dan kerajaan wilayah Guangdong telah melantik Xiao Ciyi dan Mai Yunyu sebagai Pesuruhjaya Khas ke Xisha dan Nansha pada tahun 1946 bagi mengambil alih dan menegakkan kedaulatan China di kepulauan terbabit. Pada tahun 1947, Kementerian Dalam Negeri Republik China telah menamakan semula 159 buah pulau yang berada di Nansha atau Spratly.

Republik China kemudiannya telah menerbitkan satu peta mengenai laut wilayah China di Laut China Selatan. Pada ketika itu, Amerika Syarikat tidak membantah tindakan yang dilakukan oleh Republik China, malahan Amerika Syarikat mengiktiraf kehadiran tentera Republik China di Laut China Selatan. Hal ini kerana Republik China merupakan sekutu rapat Amerika Syarikat di Asia Timur semasa dan selepas perang dunia. Amerika Syarikat amat memerlukan sekutu bagi menghadapi ancaman komunisme yang diketuai oleh Kesatuan Soviet pasca perang dunia kedua. Oleh sebab itu, kehadiran tentera Republik China amat diperlukan oleh Amerika Syarikat dalam membendung komunisme sekali gus pendudukan Republik China di Spratly mendapat pengiktirafan Amerika Syarikat.

Asas tuntutan sejarah China diperkukuhkan lagi dengan rekod-rekod dari pelbagai dinasti yang lebih awal daripada Dinasti Yuan mengenai Pulau Nansha atau Spratly. Rekod-rekod ini menunjukkan China merupakan negara terawal yang menjumpai Spratly dan Paracel serta menerima kepulauan tersebut sebagai sebahagian daripada wilayah China. Rekod bertajuk Yiwu Zhi (Records of Rarities) yang diterbitkan pada zaman Dinasti Han menunjukkan bahawa orang China pada era tersebut memanggil Laut China Selatan sebagai Zhanghai. Rekod-rekod lain yang menyebut Nansha berada dalam peta dan rekod China antaranya dalam buku Funan Zhuan (Perjalanan ke dan dari Funan) ditulis oleh Jeneral Kang Tai dari Kerajaan Wu Timur iaitu ketika era Three Kingdoms (220-280 M).

Buku-buku sejarah dan geografi yang diterbitkan pada zaman Dinasti Tang dan Song pula menyebut pulau Nansha (Spratly) dan Xisha (Paracel) sebagai Kepulauan Jiuruluo, Shitang, Changsha, Qianli Shitang, Qianli Changsha, Wanli Shitang dan Wanli Changsha. Nama Shitang atau Changsha amat popular semasa Dinasti Song, Yuan, Ming dan Qing bagi Kepulauan Spratly dan Paracel. Peta yang diterbitkan pada zaman Dinasti Qing antaranya pada tahun 1724, 1755, 1810 dan 1817 M jelas menunjukkan bahawa Kepulauan Nansha dianggap sebagai sebahagian daripada wilayah Dinasti Qing.

Pada tahun 1909, Gabenor Guangdong dan Guangxi iaitu Zhang Rejun telah mengarahkan komander tentera laut, Li Zhun untuk melakukan rondaan dengan 3 buah kapal perang sekitar Xisha dan pulau-pulau lain yang ada di Laut China Selatan dan telah menaikkan bendera Qing di beberapa buah pulau menunjukkan bahawa ia adalah milik dinasti tersebut. Peristiwa ini dijadikan rujukan yang menunjukkan bahawa China atau pada ketika itu Dinasti Qing melaksanakan bidang kuasanya sebagai sebuah negara berdaulat yang memiliki pulau-pulau tersebut iaitu dengan melakukan rondaan dan pemantauan sebagaimana negara-negara lain melakukan perkara yang sama dalam menjaga keselamatan wilayah masing-masing.

China juga mengatakan bahawa negaranya mendapat pengiktirafan antarabangsa melalui penerbitan buku, artikel jurnal, peta dan majalah oleh negara-negara lain. Sebuah buku telah dicetak oleh Jabatan Hidrografi Tentera Laut Diraja Britain pada tahun 1912 memperihalkan mengenai aktiviti orang China di Kepulauan Spratly. Kemudian satu artikel dalam sebuah jurnal bertajuk The Far Eastern Economic Review yang diterbitkan pada 31 Disember 1973 menyebut bahawa Kepulauan Nansha adalah sebahagian daripada Wilayah Guangdong, China.

Sewaktu penjajah Perancis menguasai 9 buah pulau di Kepulauan Spratly pada April 1933, pihak tentera Perancis menemui beberapa orang China menetap di Terumbu Nanzi, Pulau Zhongye dan Pulau Nanwei serta terdapat tinggalan struktur milik China di Pulau Taiping dan Nanyue. Malahan nelayan-nelayan China yang menetap di pulau-pulau terbabit telah menentang pendudukan Perancis. Kerajaan China pada ketika itu juga membantah pendudukan Perancis terhadap 9 buah pulau terbabit.

Seterusnya satu atlas yang diterbitkan pada tahun 1965 di Perancis iaitu Atlas International Larousse menunjukkan Pulau Xisha, Nansha dan Dongsha menggunakan nama China dan bukannya nama dalam bahasa Inggeris. Manakala Buku Tahunan Dunia yang diterbitkan pada tahun 1972 di Jepun mengatakan bahawa wilayah China bukan sahaja di tanah besar malah termasuk Pulau Hainan, Taiwan, Penghu, Dongsha, Xisha, Zhongsha dan Nansha di Laut China Selatan. Terdapat banyak lagi bukti-bukti bertulis yang menunjukkan bahawa China memiliki pulau-pulau di Kepulauan Spratly namun bukti-bukti sejarah ini berdepan dengan undang-undang laut antarabangsa yang diguna pakai pada hari ini.

Kini, China menguasai Kepulauan Paracel dan beberapa buah terumbu (kini menjadi pulau) di Spratly antaranya ialah Terumbu Subi (Zhubi Jiao), Terumbu Gaven (Nanxun Jiao), Terumbu Hughes (Dongmen Jiao), Terumbu Johnson Selatan (Chigua Jiao), Terumbu Fiery Cross (Yongshu Jiao), Terumbu Cuarteron (Huayang Jiao) dan Terumbu Mischief (Meiji Jiao). China berjaya menguasai Kepulauan Paracel selepas menang dalam Pertempuran Paracel pada 19 Januari 1974 antara tentera laut China (PLAN) dengan tentera laut Vietnam Selatan. Manakala pertempuran yang meletus pada 13-14 Mac 1988 antara PLAN dengan tentera laut Vietnam telah menyebabkan China berjaya menguasai Terumbu Johnson Selatan.

Kepulauan dan terumbu-terumbu yang dikuasai oleh China mempunyai kehadiran tentera yang tinggi kerana mempunyai kemudahan tentera seperti lapangan terbang, radar, tempat pendaratan helikopter, bunker, kubu bawah tanah dan kemudahan komunikasi serta penempatan peluru berpandu seperti peluru berpandu permukaan ke udara Hong Qi 9 dan peluru berpandu antikapal YJ-62 di pulau Woody atau Yongxing, Kepulauan Paracel. China turut mengatur gerak pesawat Shenyang J-11 dan Xian Jiang Hong 7 (JH-7) di pulau yang sama. Kehadiran tentera China akan tetap meningkat memandangkan Amerika Syarikat semakin berminat untuk mencabar tuntutan Beijing di Laut China Selatan.

RUJUKAN:

Catama, M. 2016. China has deployed YJ-62 anti-ship missiles to Woody Island. http://www.aseanmildef.com/2016/03/china-has-deployed-yj-62-anti-ship.html [3 Julai 2019].

Catama, M. 2016. China deploys military jets to disputed South China Sea Island. http://www.aseanmildef.com/2016/02/china-deploys-military-jets-to-disputed.html [3 Julai 2019].

Embassy of the People’s Republic of China in the Republic of Indonesia. 2004. Historical Evidence To Support China’s Sovereignty over Nansha Islands. http://www.fmprc.gov.cn/ce/ceindo/eng/rdht/nhwt/t87272.htm [2 Julai 2019].

Embassy of the People’s Republic of China in the Republic of the Philippines. 2016. China Adheres to the Position of Settling Through Negotiation the Relevant Disputes Between China and the Philippines in the South China Sea http://ph.china-embassy.org/eng/sgdt/t1380643.htm [3 Julai 2019].

Hua Xia. 2016. U.S. atlas published in 1994 shows South China Sea islands part of Chinese territory. http://news.xinhuanet.com/english/2016-07/09/c_135500215.htm [3 Julai 2019].

Hua Xia. 2016. China’s sovereignty over South China Sea islands long recognized by int’l community. http://news.xinhuanet.com/english/2016-05/14/c_135359213.htm [3 Julai 2019].

Li Jinming. 2011. Nansha indisputable territory. http://www.china.org.cn/opinion/2011-06/15/content_22789091.htm [2 Julai 2019].

Phillips, T. 2018. Photos show Beijing’s militarisation of South China Sea in new detail. https://www.theguardian.com/world/2018/feb/06/photos-beijings-militarisation-south-china-sea-philippines#img-4 [6 Julai 2019].

Tang Danlu. 2012. It belongs to China: Philippine media. http://search.news.cn/language/search.jspa?id=en&t1=0&t=1&ss=&btn=0&ct=spratly+island+dispute&n1=china+stance+for+nansha&np=content [3 Julai 2019].

Artikel dikirimkan oleh Zulfiqar Mohd Yusof untuk The Patriots.


Eksperimen Roti Ini Menunjukkan Kenapa Basuh Tangan Itu Penting

Basuh tangan itu sangat penting. Tetapi bagaimana kita mahu gambarkan kepentingan basuh tangan ini?

Dayna Robertson, guru dari Discovery Elementary School di Idaho Falls baru-baru ini tunjukkan bagaimana untuk melakukan perkara itu di sosial media.

Roti disediakan dan murid-murid diminta untuk menyentuh roti-roti tersebut. Kemudian, setiap roti itu disimpan satu-satu ke dalam beg plastik. Hasillnya akan dilihat pada sebulan kemudian.

Setiap roti tersebut ada yang tidak disentuh, ada yang disentuh oleh tangan yang tidak dibasuh, ada yang disentuh oleh tangan yang dibasuh dengan pembasmi kuman, ada yang disentuh oleh tangan yang dibasuh dengan air dan sabun.

Roti yang disentuh dengan Chrombooks (sejenis komputer ribu) menunjukkan hasil yang tidak baik. Termasuk juga mana-mana roti yang disentuh melainkan roti yang disentuh itu dibasuh dengan air dan sabun.

Roti yang tidak disentuh lebih berada dalam keadaan baik daripada roti yang disentuh oleh tangan yang tidak dibasuh.

Roti yang disentuh oleh komputer riba dan tangan yang kotor dipenuhi dengan kulat akibat daripada pencemaran microbial. Tangan yang dibasuh dengan pembasmi kuman (hand sanitizer) juga turut memberikan hasil yang buruk.

Hal ini menunjukkan bahawa membasuh tangan guna air dan sabun jauh lebih baik dan tidak dapat digantikan dengan basuh dengan pembasmi kuman.

Dengan eksperimen ini kita berharap ramai orang lebih kerap mencuci tangan dengan baik untuk menjaga kesihatan bersama.

RUJUKAN:


Kisah Kucing Yang Berzikir Depan Said Nursi

Kisah yang diceritakan oleh Badiuzzaman Said Nursi.

“Sehinggakan, suatu hari saya memandang kepada kucing-kucing.

Haiwan-haiwan itu hanya memakan makanan mereka, bermain dan tidur. Terlintas di benak saya, bagaimanakah haiwan liar kecil yang tiada tugas ini dikatakan diberkati?

Setelah itu saya berbaring untuk tidur. Saya tengok seekor daripada kucing-kucing itu datang dan bersandar ke bantal saya. Ia mendekatkan mulutnya ke telinga saya. Dengan berkata  “Ya  Rahim,  Ya  Rahim,  Ya  Rahim,  Ya  Rahim”  dalam bentuk yang jelas, seolah-olah atas nama kelompoknya ia menempelak saya di atas bantahan dan  kutukan  yang  terlintas  di  benak  saya.

Lalu terlintas di fikiran, agaknya adakah zikir tadi terkhusus kepada makhluk ini?

Ataupun umum kepada jenisnya?

Ataupun adakah mendengarnya hanya terkhusus kepada orang yang membantah sepertiku?

Ataupun adakah sekiranya semua orang memberi tumpuan mereka akan dapat mendengarnya?

Kemudian pagi esoknya saya mendengarnya daripada kucing yang lain. Secara zahir ia tidaklah sejelas yang sebelumnya tetapi ia mengulangi zikir yang sama pada tahap yang lebih kurang sama. Selepas ngiauannya pada permulaan kedengaran zikir  Ya Rahim. Lama-kelamaan ngiauan dan miauannya sama-sama berbunyi Ya Rahim. Ia menjadi satu zikir sayu yang fasih tanpa makhraj. Ia menganga dan menyebut Ya Rahim dengan baik.

Saya telah menceritakannya kepada saudara-saudara yang datang kepada saya. Mereka pun memberi perhatian dan berkata kami juga mendengarnya.

Agaknya apakah wajar pengkhususan nama itu dan mengapakah mereka berzikir dengan loghat manusia dan tidak melakukannya dengan bahasa haiwan?

Lalu terlintas di hati, oleh kerana haiwan ini menjadi teman yang  bergaul  dengan manusia  yang  sangat manja  dan  lembut  seperti kanak-kanak, ia sangat berhajat kepada belas dan kasihan.

Ketika mereka mendapat belaian mesra apabila diusap, sebagai satu kesyukuran kepada nikmat itu, tidak seperti anjing, ia meninggalkan sebab-sebab  lalu  ia  mengingatkan  menusia-manusia yang  berada  di  dalam  lena  kelalaian melalui pemberitahuan rahmat  al-Khalilur Rahim-nya di alamnya sendiri dan memberi peringatan tentang daripada siapakah datangnya bantuan dan daripada siapakah rahmat dinantikan kepada mereka yang memuja sebab-sebab.”

Badiuzzaman Said NursiKalimah ke-24, al-Kalimat.

Syarah kepada kisah

Barat lebih sukakan anjing dari kucing.
Sebab? Kesetiaan anjing lebih terserlah berbanding kucing pada kaca mata mereka
itu.

Kucing kurang disukai berbanding anjing.
Sebab? Apabila kucing diberi makan, setelah dibelai manja, kucing meninggalkan
kita seperti ia tidak kenal budi kita.

Tapi tahukah anda, suatu pengajaran
keimanan yang diperoleh daripada sikap kucing ini ialah – seolah-oleh kucing
memberitahu kita yang setiap makanan atau rezeki yang diberi itu datangnya dari
ALLAH! Bukan dari kita, bukan dari manusia! Sebab tu lepas makan dia buat dek
je.

Anjing? Terlalu setia atau bergantung
kepada manusia, sedangkan manusia itu hanyalah ‘sebab-sebab’. Anjing mengambil
atau bergantung kepada ‘sebab-sebab’.

Kucing? Lepas makan, blah. Kucing tidak
bergantung pada ‘sebab-sebab’ atau lebih tepat, ‘manusia bukan pemberi rezeki’
dan kucing hanya bergantung terus pada Allah.

Hakikatnya setiap makhluk Allah SWT
berzikir dengan cara mereka yang tersendiri. Kita sebagai manusia biasa tidak
dapat menggarap zikir mereka kerana pancaindera kita terbatas.

Allah SWT berfirman dalam Surah al-Isra’
ayat 44 yang bermaksud;

“Langit yang tujuh dan bumi serta sekalian
makhluk yang ada padanya, sentiasa mengucap tasbih bagi Allah; dan tiada
sesuatu pun melainkan bertasbih dengan memuji-Nya; akan tetapi kamu tidak faham
akan tasbih mereka. Sesungguhnya Ia adalah Maha Penyabar, lagi Maha Pengampun.” Terjemahan Abdullah Muhammad Basmeih.

Adapun kita sesama manusia tidaklah patut
beramal seperti kucing, iaitu pada sifatnya yang terus blah selepas dapat apa
yang dihajati. Berterima kasih sesama manusia merupakan perbuatan yang
sememangnya patut menjadi darah daging manusia.

Hadith yang diriwayatkan oleh Abu Hurayrah
dalam Sunan Abi Dawud, Rasulullah S.A.W bersabda;

 “
لاَ يَشْكُرُ اللَّهَ مَنْ لاَ يَشْكُرُ النَّاسَ ”

“Tidak bersyukur seseorang itu kepada Allah SWT
sesiapa yang tidak bersyukur (berterima kasih) kepada manusia.”

Wallahua’lam.


5 Jenis Ilmu Mengenali Peribadi Baginda Nabi

Belajar tentang Nabi Muhammad ﷺ itu ada 5 pecahan ilmunya yang semuanya terkait dengan syari’at yang Baginda bawakan. Bagaimana hendak memahami syari’at sekiranya tidak mengenali pembawanya, bukan?

1. Syamāil (الشمائل)

Iaitu ilmu berkenaan mengetahui keperibadian Rasulullah ﷺ yang memberi manfaat supaya diketahui akan haramnya perbuatan menggambarkan Rasulullah ﷺ dengan lukisan, apatah lagi dengan lakaran-lakaran yang jelik.

Kepentingan lain dalam mempelajari Syamāil, adalah supaya dapat menangkis kebohongan mereka yang mendakwa berjumpa dengan Rasulullah ﷺ tetapi menggambarkan Baginda dengan sifat-sifat yang tidak benar.

Kepentingan belajar Syamāil yang ketiga adalah supaya diketahui sisi-sisi kemanusiaan Rasulullah ﷺ, tetapi dalam masa yang sama tahu di mana kedudukan Baginda sebagai seorang utusan Allah berdasarkan ciri-ciri yang terdapat pada diri Baginda ﷺ.

2.  Khaṣāiṣ (الخصائص)

Setelah kita kenal sisi kemanusiaan Rasulullah ﷺ dalam Syamāil maka ada berberapa hal yang perlu diketahui berkenaan kekhususan serta keistimewaan yang hanya berlaku pada Rasullulah ﷺ tetapi tidak sama hukumnya buat umat Baginda.

3.  Faḍāil (الفضائل)

Dari sini kita akan lebih mengenali kelebihan dan keutamaan Nabi Muhammad ﷺ sebagai penutup kenabian serta keunggulan Baginda atas sekalian utusan Allah yang lain bahkan ketinggian kedudukan Baginda atas sekalian makhluk.

4.  Dalāil ( الدلائل)

Dalāil pula perbahasan tentang perkara-perkara mencarik adat serta membingungkan akal daripada apa yang dikurniakan Allah sebagai mukjizat buat Nabi Muhammad ﷺ sebagai bukti kenabian dan kerasulan Baginda.

5. Sīrah ( السيرة)

Riwayat hidup Baginda seluruhnya.Daripada kelahiran sehingga perpindahan Baginda dari alam dunia ke alam Barzakh.Kebanyakan pelajaran lain berkenaan syari’at yang dibawa Baginda terkandung dalam sirah tanpa menafikan seluruh ilmu lain di atas.


Baca Ini Jika Anda Rasa Anda Ada Masalah Mental

Waktu pagi ketika sedang bersiap-siap untuk bekerja adalah waktu kegemaran saya untuk mendengar syarahan atau pada masa sekarang kita gelar sebagai ‘podcast’. Kebiasaannya saya hanya membuka aplikasi Youtube dan membiarkannya tanpa menonton pun, cukup sekadar mendengar kata-kata dalam video tersebut. Tema yang saya cenderung untuk dengari biasanya motivasi untuk berjaya dan ceramah pemikiran Islam. Sekarang ini saya suka mendengar ceramah oleh ustaz Nouman Ali dan Dr Yasir Qadhi kerana saya suka bagaimana mereka menerangkan ayat al-Qur’an dan hadis. Jika sebelum ini saya membaca ayat tersebut dan terjemahannya yang kelihatan agak kabur dan begitu umum, tetapi apabila mereka menerangkannya barulah ada kefahaman yang sedikit pada saya. Saya pernah teringat pada satu ceramah Dr Zulkifli, Mufti Wilayah Persekutuan, mengenai waktu pagi yang punyai keberkatan tersendiri. Mungkin itulah berkatnya apabila kita mendengar ilmu baru, kefahaman kita semakin kukuh disebabkan minda kita tangkas menangkap isi-isi syarahan berkat kepada waktu pagi.

اللَّهُمَّ بَارِكْ لِأُمَّتِي فِي بُكُورِهَا وَكَانَ إِذَا بَعَثَ سَرِيَّةً أَوْ جَيْشًا بَعَثَهُمْ فِي أَوَّلِ النَّهَارِ . وَكَانَ صَخْرٌ رَجُلاً تَاجِرًا وَكَانَ يَبْعَثُ تِجَارَتَهُ مِنْ أَوَّلِ النَّهَارِ فَأَثْرَى وَكَثُرَ مَالُهُ.

“Wahai Tuhan kami, berkatilah untuk umatku pada awal waktu pagi. Adalah Nabi SAW, jika Baginda menghantar briged tentera, Baginda akan menghantarnya di awal siang. Adalah Sakhr itu seorang peniaga dan beliau memulakan perniagaannya di awal siang maka telah bertambah hartanya (mendapat keuntungan)”

(Riwayat Abu Daud)

Daripada hadis ini jelas menunjukkan adanya keberkatan dan kedudukan istimewa waktu pagi dalam kehidupan rutin seorang Muslim. Sekalipun bagi golongan bukan Islam pun, kebanyakan orang-orang yang berjaya dan pakar motivasi seringkali menyebutkan pentingnya masa di pagi hari. Para pembaca boleh sahaja google berkenaan rutin orang berjaya, pasti akan berikan keputusan mengenai amalan pada pagi hari. Contohnya seperti tulisan dalam laman web Forbes oleh Paloma Cantero Gomez, beliau turut menggariskan aktiviti yang boleh kita praktiskan pada waktu pagi seperti bangun awal, bersenam, bersarapan bersama keluarga dan menyapa orang lain.

Ujian Allah Bukanlah Hukuman Untuk Kita

Baiklah, hendak dijadikan cerita, pada satu hari sewaktu sedang bersiap dan mendengar syarahan dari ustaz Nouman Ali, beliau memberi penerangan tentang salah faham kebanyakan orang yang menyangka bahawa apabila mereka diberikan ujian mereka menganggap Allah tidak menyayangi mereka dan akhirnya itu menyebabkan mereka cenderung untuk berputus asa.

أَحَسِبَ النَّاسُ أَن يُتْرَكُوا أَن يَقُولُوا آمَنَّا وَهُمْ لَا يُفْتَنُونَ . وَلَقَدْ فَتَنَّا الَّذِينَ مِن قَبْلِهِمْ ۖ فَلَيَعْلَمَنَّ اللَّـهُ الَّذِينَ صَدَقُوا وَلَيَعْلَمَنَّ الْكَاذِبِينَ

“Patutkah manusia menyangka bahawa mereka akan dibiarkan dengan hanya berkata: ‘Kami beriman’ sedangkan mereka tidak diuji (dengan sesuatu cubaan)? Dan demi sesungguhnya! Kami telah menguji orang-orang yang terdahulu daripada mereka, maka (dengan ujian yang demikian), nyata apa yang diketahui Allah tentang orang-orang yang sebenar-benarnya beriman, dan nyata pula apa yang diketahui-Nya tentang orang-orang yang berdusta.”

(Surah al-Ankabut 29: 2-3)

Sedangkan Allah telah pun memberi peringatakan kepada kita bahawa kita tidak akan terlepas daripada ujian. Kita tidak boleh anggap kita tidak akan dikenakan ujian hanya kerana kita berkata bahawa kita telah pun beriman kepada Allah. Hanya kerana kita kata kita sudah beriman tidak menjadikan kita istimewa daripada orang lain di dunia, kerana hidup ini sendiri adalah medan perjuangan menghadapi ujian dari-Nya. Semua orang boleh kata macam-macam dan mendakwa itu ini tetapi sejauh mana kata-kata itu boleh dizahirkan apabila turunnya ujian Allah terhadap mereka. Manisnya sebuah kejayaan dalam hidup adalah apabila kita jatuh dan bangkit kembali. Namun perlu diingatkan bahawa tidak semua orang mendapat ujian yang sama, malah amat berbeza-beza. Ada yang diuji dengan musuh, wang dan harta, hubungan keluarga, dan kesihatan. Daripada ujian-ujian itulah menentukan siapa yang benar-benar beriman dan siapakah yang berdusta.

Jika kita sering mendengar cerita-cerita daripada para pendakwah, pasti ada mereka menceritakan tentang bab ini. Salah satunya, saya teringat pada ceramah ustaz Ebit Lew yang mana beliau cerita ada seseorang yang mempersoalkan tentang kewujudan Allah dan mengatakan jika Allah ada, mengapa diciptakan manusia yang sangat teruk hidupnya. Seperti pengemis yang terpaksa tidur di bawah jambatan Bersama tikus, atau gelandangan wanita yang terpaksa menjual maruah diri demi sesuap nasi. Jadi si penyoal tadi menyimpulkan bahawa Tuhan itu tidak ada, dan jika ada sekalipun, Tuhan itu sifatnya tidak adil. Jujurnya saya lupa apa jawapan ustaz Ebit Lew. Tapi ini mengingatkan saya kepada hadis bagaimana seorang pelacur yang masuk ke syurga disebabkan amal beliau memberi minum kepada anjing.

عَنْ أَبِي هُرَيْرَةَ ـ رضى الله عنه ـ عَنْ رَسُولِ اللَّهِ صلى الله عليه وسلم قَالَ ” غُفِرَ لاِمْرَأَةٍ مُومِسَةٍ مَرَّتْ بِكَلْبٍ عَلَى رَأْسِ رَكِيٍّ يَلْهَثُ، قَالَ كَادَ يَقْتُلُهُ الْعَطَشُ، فَنَزَعَتْ خُفَّهَا، فَأَوْثَقَتْهُ بِخِمَارِهَا، فَنَزَعَتْ لَهُ مِنَ الْمَاءِ، فَغُفِرَ لَهَا بِذَلِكَ “.

Daripada Abu Hurairah radiallahu ‘anhu, Rasulullah sallallahu ‘alaihi wa sallam bersabda: Seorang wanita pelacur diampuni oleh Allah. Wanita itu lalu berhampiran seekor anjing di sebuah perigi. Anjing itu hampir mati kerana kelaparan. Lalu wanita itu menanggalkan seliparnya, kemudian mengikatnya dengan tudung kepalanya, lalu mengambil air untuk anjing tersebut. Wanita itu diampuni kerana hal tersebut.

(Riwayat Bukhari)

Terdapat juga hadis seakan sama tetapi kisah tentang seorang lelaki pula, yang juga memberi minum kepada seekor anjing lalu dimasukkan ke dalam syurga. Apa yang saya boleh simpulkan daripada persoalan penyoal kepada ustaz Ebit Lew itu adalah setiap dari kita mempunyai ujian yang masing-masingnya berbeza mengikut kudrat, emosi dan personaliti diri kita. Tetapi dengan ujian itulah kita tetap bersyukur kepada Allah dan berbuat baik kepada sesama makhluk. Kita tidak boleh bersikap putus asa lalu menganggap “Ah, aku ini memang teruk. Tak guna pun jika buat baik”. Vlogger wanita terkenal, Aida Azlin, dalam salah satu vlognya ada bercakap tentang berbuat baik. Beliau kata, perkataan humankind (manusia) punyai perkataan kind (baik) di belakang, dan itu membuatkan beliau berasa teruja dengan hal begitu. Jadi, apa jua musibah kita hadapi bukanlah untuk menghukum kita atau Allah tidak sayangkan kita. Bahkan itulah jalan untuk kita mengubah perspektif dan berfikir lebih mendalam akan hal-hal dalam hidup kita, adakah kita bertindak mengikut redha Allah atau memilih telunjuk godaan syaitan.

Media Sosial Tidak Memberi Gambaran Sebenar Kehidupan

Ketika saya menulis ini, muncul isu seorang selebriti yang telah ditegur secara terbuka oleh angkasawan negara mengenai adab bersikap dengan anak kecil yang masih bayi. Syeikh Muzaffar menegur kerana ingin mengingatkan kepada orang awam supaya tidak meniru aksi itu yang boleh memberi risiko lutut menjadi bengkok dan tekanan padanya. Isu tersebut mendapat ramai reaksi daripada orang awam, ada yang menyambut baik teguran tersebut dan tidak kurang ada juga yang komen supaya jangan menyibuk hal orang lain. Begitulah dunia media sosial yang sedikit sebanyak menjadi sebahagian daripada gaya hidup harian kita.

Jenn Hardy, seorang psikologis bertauliah di Amerika Syarikat, berkata “we are more pack animal than lone wolf”, apabila membicarakan tentang sifat kita yang bergaul dan bersosial dengan orang lain. Ya, itu adalah normal untuk manusia saling bersosial sesama sendiri. Tetapi sesetengah dari kita tidak hanya terhenti di situ. Ada antara kita yang gemar membanding-bandingkan dirinya dengan orang lain, lebih teruk lagi terhadap orang yang tidak dikenali di dalam media sosial. Kita skrol paparan, melihat betapa indahnya hidup orang lain. Pelbagai senyuman manis, rumah yang kemas dan luas, perabot yang cantik, makanan yang segar dimasak sendiri, percutian ke tempat-tempat menarik, dan pasangan yang baik-baik. Lalu kita mula merasakan diri kita sangat bertentangan dengan apa yang dipaparkan itu, lalu berasa kecewa mengapa kita tidak ‘bahagia’ seperti orang lain.

Ini disebut sebagai teori perbandingan sosial yang telah dikemukakan oleh Leon Festinger, psikologis sosial yang berasal dari Amerika Syarikat. Teori ini mengetengahkan bagaimana kita menilai diri kita berdasarkan apa yang kita lihat pada orang lain. Sebagai contoh mudah, seorang pelari dalam acara sukan akan membandingkan dirinya dengan pelari lain dalam acara yang sama.

Pada saya jika kita ambil dalam konteks yang sesuai seperti sukan, itu adalah baik. Kerana perkara itu terhad dalam acara, masa, lokasi dan keadaan diri kita sewaktu itu. Yang menjadi munculnya masalah adalah apabila kita menjadikan perbandingan terhadap keseluruhan hidup kita dengan paparan gambar orang lain yang kita sendiri tidak tahu apa keadaan sebenarnya.

Lantas kita mula berkeluh kesah, murung dan merasa tidak cukup padahal kita juga tahu bahawa secara logiknya kebanyakan orang hanya memaparkan sudut baik sahaja dalam hidup mereka. Begitulah yang dikatakan oleh Mai-Ly N. Steers, pakar psikologi sosial di University of Houston, apabila beliau menggelarnya sebagai ‘everyone else’s highlight reels’ dalam kajiannya berkenaan kaitan penggunaan Facebook dengan kemurungan.

انظروا إلى من هو أسفل منكم ولا تنظروا إلى من هو فوقكم ، فهو أجدر أن لا تزدروا نعمة الله عليكم

Pandanglah orang yang berada di bawahmu (dalam masalah harta dan dunia) dan janganlah engkau pandang orang yang berada di atasmu (dalam masalah ini). Dengan demikian, hal itu akan membuatmu tidak meremehkan nikmat Allah padamu.

(Riwayat Bukhari dan Muslim)

Pada akhir tulisan ini saya ingin mengajak pembaca meneliti tema kesihatan mental yang mula muncul baru-baru ini. Jika kita buka surat khabar atau laman web mereka, akan terjumpa berita mengenai kematian para artis luar negara yang bunuh diri disebabkan kemurungan.

Contoh terbaru ialah Sulli, artis wanita dari Korea, yang ditemui mati di dalam rumahnnya berkemungkinan besar disebabkan bunuh diri. Sebelum ini seperti dilaporkan Reuters, beliau pernah muncul dalam rancangan temubual, dan bercakap tentang pembulian siber. Beliau pernah dibuli secara maya dan bercerita tentangnya.

Dalam masa sama juga, filem Joker yang dibintangi oleh Joaquin Phoenix mendapat sambutan begitu hangat sehinggakan ramai yang berminat untuk menulis tentangnya seperti Mufti Wilayah Persekutuan, Dr Zulkifli dan Dr Zul Azlin Razali, penulis buku Depresi: Terpuruk Rasa Ingin Mati terbitan DuBook Press.

Menunjukkan bahawa isu kesihatan mental perlu kita ambil perhatian. Kita perlu tahu akses untuk rawatan mengenai kesihatan mental dan juga dibezakan tahap keimanan seseorang dengan sakit mental. Perkara ini mengingatkan saya pada buku bertajuk The Weight of Our Sky tulisan Hanna Alkaf yang saya baca beberapa bulan lalu.

Watak utama dalam kisah tersebut, Melati, menggelar suara yang selalu bisik di kepalanya dengan gelaran ‘jin’. Memberi naratif bahawa masyarakat sekelilingnya menganggap orang yang ada sakit mental itu adalah sebab diganggu jin dan tidak kuat iman.

Muhammad Baha’uddin Hamizanhttps://www.facebook.com/BahakDean


Sejarah Mesin Basuh

Mesin basuh elektronik adalah satu keperluan setiap rumah pada masa sekarang. Ianya memudahkan kerja manusia dalam proses mencuci pakaian. Hanya perlu masukkan sabun pencuci, tekan butang dan baju siap untuk disidai, lebih canggih lagi baju sudah dikeringkan.

Zaman dulu, sungai dan perigi adalah tempat untuk mencuci pakaian. Pakaian akan direndam dalam sungai dan arus sungai akan menghilangkan kotoran. Batu yang terdapat disitu akan dijadikan tempat untuk memberus pakaian.

Penduduk Rom purba mempunyai tempat khas untuk mencuci pakai, Fullonica. Pakai akan dimasukkan kedalam bekas yang diisi air dan dipijak-pijak. Air kencing adalah salah satu bahan yang terdapat dalam air rendaman untuk mencuci pakaian. Sejenis tanah liat bernama cimolian akan disadurkan pada pakaian untuk membuatkan pakaian lebih putih. Tempat dan laluan disekitar Fullonica akan dijadikan ampaian.

Fullonica of Stephanus

Orang Eropah akan mencuci pakaian di sungai. Mereka rendam pakaian dalam sungai untuk seketika supaya kotoran dihilangkan oleh arus sungai. Papan cucian untuk mencuci direka untuk memudahkan kerja. Papan itu akan dijadikan tempat untuk memberus pakaian, berbanding memberus pakaian diatas batu atau tebing sungai yang telah ditambah dengan lantai konkrit.

Orang yang berada diatas kapal akan memasukkan pakaian didalam sebuah guni dan diikatkan dengan tali. Beg itu akan dibiarkan terendam dalam laut sambil kapal itu terus belayar. Arus air laut akan menghilangkan kotoran yang terdapat pada pakaian.

Inovasi Reka Bentuk

Pada tahun 1851, James King mengeluarkan paten untuk mesin basuh yang mempunyai drum untuk mengisi pakaian cucian. Walaupun peranti itu separuh mekanikal, tenaga fizikal telah berkurangan. Mesin ciptaan James King mempunyai enjin yang menggunakan engkol yang perlu diputarkan secara manual untuk memutarkan drum cucian.

Mesin Basuh Rekaan James King

Henry  Sidgier, seorang British telah mereka bentuk sebuah mesin basuh manual kepada isterinya sebagai hadiah. Mesin ini menggunakan tangan untuk memutarkan pakaian yang diletakkan didalam tangki cucian secara manual. Paten pertama untuk mesin basuh mesin berputar telah dikeluarkan oleh Henry pada tahun 1782.

Terdapat beberapa reka bentuk bahasa Inggeris yang dipatenkan sebelum 1800. Mesin Rogerson (1780) dan Sidgier (1782) adalah dua yang paling awal.

Di US, Nathaniel Brigg menerima paten mesin basuh pertama pada tahun 1797. Akan tetapi, akibat kebakaran yang berlaku di Pejabat Rekod Paten pada tahun 1836, tiada maklumat yang tinggal untuk rekod ini.

Pada tahun 1767, saintis Jerman Jacob Christian Schaffer telah mereka bentuk mesin basuh pertama. Schaffer adalah sarjana dalam bidang teologi dan falsafah.  Lukisan mesin basuh awal muncul dalam majalah The Gentlemen’s Magazine, edisi 1752, sebuah penerbitan British. Reka bentuk mesin basuh Jacob Christian Schäffer telah diterbitkan 1767 di Jerman.

Pada tahun 1766, beliau mengumumkan versi terbaru mesin basuh dalam sebuah buku yang menerangkan kelebihan, dan penerangan berkenaan eksperimen membasuh pelbagai jenis pakaian.

Edward Beetham berjaya memasarkan dan menjual pelbagai ‘ paten kilang mencuci ‘ di seluruh England pada tahun-tahun awal tahun 1790-an .

Mesin Basuh Berkuasa Elektrik

Mesin basuh bertenaga elektrik datang ke pasaran pada awal abad ke-18. Mesin pertama digelar The Thor. Alva J. Fisher menciptanya pada tahun 1901. Ia menampilkan ruang tub galvani yang dikuasakan menggunakan motor elektrik.

Pada tahun yang sama, drum logam menggantikan drum kayu. Hurley Machine Company mengeluarkan mesin basuh elektrik terawal menggunakan prototaip Fisher pada tahun 1908. Paten untuk peranti ini dikeluarkan pada 9 Ogos 1910.

Joe Barlow dan John Seeling mengasaskan Barlow & Seeling Manufacturing, kemudian ditukar Speed Queen. Barlow & Seeling menambahbaik rekaan  mesin basuh elektrik, menjadikannya lebih selamat dan lebih cekap, dan kemudian mula menjual modelnya sendiri pada ttahun 1911.

Speed Queen Model 1939

Bendix Corporation telah mematen mesin basuh automatik domestik pertama pada tahun 1937. Mesin ini mempunyai kaki yang dipasak ke lantai untuk mengelakkan mesin tersasar dari kedudukan semasa drum mesin basuh berputar. Ia mempunyai pintu kaca untuk memudahkan pengguna melihat bahagian dalam, drum yang berputar dan pemasa mekanikal yang berkuasa elektrik. Mesin itu boleh isian air semula secara automatik, basuh, bilas dan pengeringan.

Terdapat pelbagai jenis dan jenama mesin basuh yang terdapat di pasaran pada hhari ini. Walaupun setiap mesin moden mempunyai ciri-ciri unik yang dipatenkan, mereka semua meminjam beberapa aspek mesin basuh awal.

Prestasi tidak lagi menjadi masalah dalam mesin basuh seperti mesin basuh dahulu. Reka bentuk mesin basuh hari ini tertumpu terutamanya pada kecekapan dan mengurangkan penggunaan tenaga dan air.

RUJUKAN:


Ulangtahun Ke-98 Kejatuhan Kesultanan Uthmaniyyah

Dunia ini memerlukan beberapa perjanjian antarabangsa dan tempoh selama lima tahun untuk menamatkan zaman kegemilangan Empayar Uthmaniyyah dan menentukan semula sempadan-sempadan di salah satu wilayah yang paling bergolak di dunia.

Pada 1 November yang lepas, dunia Islam mengenang ulangtahun ke-98 pembubaran Kesultanan Uthmaniyyah yang secara tidak langsung menamatkan legasi Empayar Uthmaniyyah, hanya Kekhalifahan saja yang ditinggalkan sebelum turut dibubarkan 2 tahun kemudian.

Dari Sudan ke Georgia dan dari Iraq ke Greece, kejatuhan Uthmaniyyah secara tidak langsung telah melahirkan banyak negara-negara baru, melantik pemerintah baharu di negara-negara yang sudah tua, dan berterusan mencetuskan k0nflik secara konsisten di antara kaum-kaum berbeza.

Perjanjian utama yang membubarkan kuasa pemerintah dinasti Empayar Uthmaniyyah ditandatangani di Lausanne, Switzerland, pada tahun 1923. Pada waktu itu, Turki sudah menjadi sebuah republik yang bebas dan merupakan penandatangan perjanjian tersebut.

Dasar tentang cara menguruskan sejumlah negara baru yang muncul dari perpecahan empayar telah dimulakan pada tahun 1918 dengan Perjanjian Brest-Litovsk.  Perjanjian kedua iaitu Perjanjian Sèvres pada 1920, sebenarnya memiliki objektif yang sama sahaja dengan Perjanjian Lausanne iaitu membubarkan legasi Uthmaniyyah, tetapi beberapa perkara yang berat sebelah dan dianggap membuli bangsa Turki akhirnya menyebabkan ia ditolak dan digantikan oleh Lausanne.

Republik Turki menjadi negara penerus sisa-sisa Empayar Uthmaniyyah dan hingga hari ini adalah negara kuasa besar dan terkuat di rantau ini, walaupun sistemnya berbeza, tetapi bangsa Turki kekal mendominasi kuasa di Anatolia. Di bahagian timurnya Armenia dan Georgia diberi pengiktirafan antarabangsa.

Dalam kes Armenia, pembubaran ini menjadi penamat kepada sebuah pergolakan etnik yang panjang dan berd4rah, k0nflik yang memuncak kepada jumlah kem4tian lebih dari satu juta orang etnik Armenia pada tahun 1915.

Turki tidak mengakui pembvnuhan orang Armenia semasa era Empayar Uthmaniyyah sebagai “gen0sid/pemb4ntaian.”  Jerman, Perancis dan beberapa negara lain telah mengutuk kejadian itu tetapi ia tetap menjadi isu yang boleh menimbulkan permvsuhan dalam hubungan di antara Turki dengan negara-negara lain.

Di selatan, Lubnan dan Syria diserahkan kepada Perancis untuk mentadbir dan terus kekal berada di bawah pemerintahan Perancis yang masing-masing hanya berakhir pada tahun 1943 dan 1946. Bahasa Perancis terus dituturkan secara meluas di kedua-dua buah negara dan pengaruh kuasa kolonial menyebabkan Beirut digelar sebagai “Paris of the East,”.

Penguasaan British secara de facto ke atas sejumlah negara yang pernah menjadi sebahagian daripada wilayah dalam Empayar Uthmaniyyah diberi mandat British yang dianggap sah iaitu Cyprus, Mesir dan Sudan menjadi j4jahan koloni manakala Iraq dan Palestin diisytiharkan sebagai “Mandat British.”

Yunani mendapat jaminan bahawa kaum minoriti yang tinggal di Turki akan dilindungi dan mereka turut memberi jaminan yang sama terhadap orang Turki yang tinggal di Timur Thrace, Greece. Kedua-dua negara bersetuju untuk melaksanakan program pertukaran populasi yang akan menyaksikan kelompok yang dikenali sebagai orang Turki akan meninggalkan sebahagian dari Greece untuk kembali ke Turki, dan kelompok Yunani meninggalkan wilayah tengah Anatolia di Turki untuk kembali ke Greece.

Proses ini juga turut menyaksikan berlakunya pertumpahan d4rah, terutamanya bagi orang Yunani yang melarikan diri dari Izmir di Laut Aegea. Peristiwa ini banyak diabadikan dalam budaya pop terutamanya sastera dan muzik. Kesan akibat pertukaran populasi ini telah meneruskan kekeruhan hubungan antara bangsa Yunani-Turki hingga hari ini.

Perjanjian Sèvres yang memihak kepada Sekutu telah melukis sempadan peta baru bagi membentuk negara Kurdistan yang merdeka, tetapi ia dibatalkan dalam Perjanjian Lausanne yang telah didesak agar disemak semula.

Persoalan mengenai kemerdekaan etnik Kurds terus menghantui bukan hanya Turki, kerana bangsa Kurds di negara itu mempertahankan agenda pemisahan mereka, bahkan turut mengganggu negara-negara lain dengan jumlah penduduk Kurds yang cukup besar, terutamanya Iraq.

Ketika para pemenang Per4ng Dunia Pertama bergembira membahagi-bahagikan tanah bekas empayar yang menghubungkan Timur dan Barat itu, Republik Turki muncul sebagai elemen utama dan terbesar di bekas negara Empayar Uthmaniyyah. Keretakan hubungan Turki dengan jiran-jiran serantau yang pernah dikuasai nenek moyang mereka membuatkan para diplomat terus melalui hari-hari yang tegang semenjak itu.

Sekutu bebas untuk berurusan dengan Sultan secara langsung. Sultan Mehmed VI menandatangani  Perjanjian pada 10 Ogos 1920. Kerajaan Imperialis Empayar Uthmaniyyah di Konstantinopel berusaha dan gagal mengadakan persidangan Senat untuk mengesahkan perjanjian tersebut. Kelulusan perjanjian tersebut telah diganggu oleh penolakan kumpulan nasionalis Turki yang enggan memberi kerjasama.

Per4ng Kemerdekaan Turki yang dilancarkan Mustafa Kemal Pasha dan kemenangan gerakan nasionalis seterusnya berjaya menghalang Perjanjian Sevres daripada diluluskan secara kekal. Per4ng Kemerdekaan Turki berakhir dengan pember0ntak yang dikepalai tentera nasionalis Turki berjaya menguasai sebahagian besar Anatolia.

Pembubaran Kesultanan Uthmaniyyah oleh Majlis Kebangsaan Agung Turki pada 1 November 1922  secara rasminya mengakhiri Empayar Uthmaniyyah, yang telah bertahan sejak diasaskan pada tahun 1299. Pada 11 November 1922, di Persidangan Lausanne, kedaulatan Majis Kebangsaan Agung yang dilaksanakan oleh Kerajaan sementara di Ankara ke atas Turki telah diiktiraf.

Sultan terakhir, Mehmed VI, meninggalkan ibukota Uthmaniyyah, Konstantinopel, pada 17 November 1922. Kedudukan yang sah lagi rasmi itu dikuatkan lagi dengan termerainya Perjanjian Lausanne pada 24 Julai 1923. Pada bulan Mac 1924, sistem kekhalifahan juga dihapuskan, menandakan berakhir sepenuhnya pengaruh Uthmaniyyah dalam kerajaan.


10 Fakta Menarik Mengenai Harimau Malaya

1. Nama saintifik bagi Harimau Malaya ini adalah ‘panthera tigris jacksoni’ sempena nama Peter Jackson, ahli konservatif harimau.

2. Sub-spesies Harimau Malaya mula ditemui pada tahun 2004, yang kemudiannya dijadikan sebagai binatang kebangsaan Malaysia serta merta.

3 (i). Terdapat 9 sub-spesies harimau yang wujud. Tiga daripadanya telah diisytiharkan PUPUS, iaitu Harimau Bali (P. t. balica), harimau Caspian (P. t. virgata), and Harimau Jawa (P. t. sondaica).

3 (ii). Satu sub-spesies masih dalam status berkemungkinan pupus kerana tiada penemuan direkodkan sejak 25 tahun yang lalu, iaitu Harimau China Selatan (P. t. amoyensis).

3 (iii). Manakala 5 daripadanya dikategorikan sebagai TERANCAM, iaitu Harimau Amur (P. t. altaica), Harimau Bengal (P. t. tigris), Harimau Indo-China (P. t. corbetti), Harimau Sumatera (P. t. sumatrae), dan akhir sekali, Harimau Malaya (P. t. jacksoni).

4. Harimau Malaya merupakan harimau yang paling kecil berbanding 8 saudaranya yang lain.

5. Setiap Harimau Malaya mempunyai belang yang berbeza, sama seperti cap jari manusia.

6. Dengan berat sekitar 80 kilogram sehingga 150 kilogram, kelajuan larian seekor Harimau Malaya mampu mencecah sehingga 96 kilometer sejam (60mph), 3 kali ganda lebih pantas dari Usain Bolt, 2 kali ganda kepantasan seekor kucing rumah biasa.

7. Sebagai Raja Hutan, Harimau Malaya tidak mempunyai pemangsa semulajadi. Namun manusia sering membunuh haiwan ini untuk mendapatkan kulit dan bulu (pakaian), isi dan tulang (ubatan) serta memusnahkan habitat semulajadinya.

8. Di Bolaven Cafe Langkawi (BCL), para pengunjung berpeluang untuk melihat gelagat seekor Harimau Malaya jinak yang ditempatkan di kafe tersebut. Sebahagian hasil keuntungan kafe tersebut akan disalurkan ke sebuah galeri yang giat menjalankan kempen Kesedaran Terhadap Harimau.

9. Hanya terdapat kurang dari 500 ekor Harimau Malaya yang telah dikenalpasti di Malaysia pada ketika ini.

10. Harimau Malaya tidak dapat ditemui di Sabah dan Sarawak, serta pulau-pulau kecil di serata Malaysia.

INFO PENTING !

Terdapat lebih banyak bilangan ‘Harimau Malaya’ di rak-rak farmasi dalam bentuk ubatan berbanding bilangannya di kehidupan liar.

#AC

29 July. International Tiger Day, and my birthday


Sisi Gelap Iron Man

Dalam bahagian pertama ‘Kita Adalah Iron Man’, kita sudah melihat sisi positif Iron Man atau alter egonya, Tony Stark. Kita tahu nilai-nilai ini menjadikan beliau simbol melawan Pakatan Axis bersama Captain America semasa Perang Dunia Kedua dan komunisme semasa Perang Dingin. Dan nilai-nilai ini juga yang menjadikan beliau sebagai wira moden masyarakat hari ini. Namun, tanpa kita sedari, di sebalik sisi cerah ini, tersembunyi ciri-ciri gelap hero kegemaran ramai ini yang perlu kita ketahui dan dijauhi. Bahagian akhir ‘Kita Adalah Iron Man’ akan bercerita lebih lanjut berkenaan sisi gelap Tony Stark.

Stark seperti diketahui ramai memang suka bergaduh sama ada dengan orang yang dikenali, sekutu atau musuh-musuhnya. Bahkan, ada peminat Marvel Cinematic Universe (MCU) menyatakan bahawa hampir kesemua watak dalam MCU menjadi sasaran permusuhan beliau semasa pertama kali berjumpa. Dari Thor (The Avengers) hingga Steve Rogers (Captain America: Civil War), beliau tanpa segan-silu mencetuskan provokasi atau menimbulkan kebencian jangka panjang gara-gara tindakan beliau yang dianggap nakal dan meloyakan. Dan sisi sebegini yang seharusnya kita jauhi. Pergaduhan antara elemen yang disukai syaitan kerana ia menyebabkan manusia sentiasa dalam keadaan berpecah-belah dan mendorong manusia melakukan lebih banyak kejahatan yang lebih teruk seperti fitnah dan pertumpahan darah. Pergaduhan bukan sahaja menyukarkan penyelesaian sebarang konflik malah ia boleh menyebabkan manusia menyesal di kemudian hari. Contoh akibat sisi gelap ini ialah kematian Phil Coulson di tangan Loki gara-gara pergaduhan tercetus antara Stark dengan ahli-ahli Avengers dan Nick Fury berkenaan Tesseract tanpa menyedari ancaman yang dibawa ejen-ejen yang dipengaruhi Loki diketuai Clint Barton. Walaupun kematian Coulson berjaya menyatukan Avengers sebagai satu unit, ia masih lagi satu pengajaran pahit kepada mereka terutama Stark.

Bagi yang mengikuti perkembangan Stark dalam komik terbitan Marvel Comics, semua mengetahui sikap terlalu mementingkan diri beliau walaupun selepas bergelar adiwira pujaan ramai. Sikap sebegini bukan saja menyebabkan manusia menganggap kita sombong dan angkuh malah boleh menyebabkan kita khayal dalam delusi ciptaan kita sendiri. Dan bila kita terlalu mabuk dengan kekuatan yang dimiliki, kita sebenarnya telah mencipta cara kejatuhan kita sendiri. Dan menerusi sifat ini, musuh-musuh dan kenalan Stark memanipulasi dan menewaskan Stark dengan permainannya sendiri. Contoh paling mudah, selepas kisah ‘AXIS’ di mana Stark mengalami perubahan moral yang signifikan, menawarkan virus Extremis secara percuma kepada penduduk San Francisco yang dambakan kecantikan, kesihatan yang baik atau panjang umur. Namun, pemberian tersebut ditamatkan dan digantikan setiap pembelian akan dicaj $99.99 sehari. Kerana terdesak untuk mendapatkan akses pada Extremis, penduduk sanggup melakukan apa saja termasuk melakukan jenayah. Tindakan Stark dikecam ramai pihak pada ketika itu termasuk Pepper Potts yang menganggap beliau terlalu mementingkan diri sendiri dan mengejar keuntungan semata-mata.

Stark juga dilihat mempunyai keinginan untuk mengawal secara melampau dan sukar melepaskan apa yang dianggap sebagai haknya kepada orang lain. Pada Stark, idea sut perisai besi ialah idea dan hak miliknya sendiri dan tiada sesiapa patut mempunyai kawalan ke atas sut tersebut walaupun yang memintanya ialah negara beliau sendiri. Sikap sebegini sebenarnya memperlihatkan paranoia Stark berkenaan kawalan dan bagaimana ia menjadi teras dalam kehidupannya, satu ciri yang dikongsi dengan jutawan, pencipta dan juruterbang terkenal, Howard Hughes. Dan paranoia tidak bertempat ini seharusnya dijauhi. Ya, tidak salah untuk kita bersikap waspada dalam kehidupan kerana di dunia ini setiap manusia punya ragam tersendiri. Ada saja mempunyai niat kurang baik tetapi itu tidak bermakna kita harus menjadikan ia sebagai lesen untuk bersikap prejudis dan tidak mempercayai orang lain. Pada satu ketika, kita harus belajar melepaskan paranoia yang membelenggu kerana jika ia dibiarkan, kita akan menjadi banduan penjara ciptaan kita sendiri. Dilema ini yang dihadapi Stark dalam kisah ‘Armor Wars’ di mana Stark menetapkan misi menghapuskan semua jenis sut perisai yang wujud di dunia sekiranya ia ditiru dari ciptaan asal sut perisai beliau tanpa mengira sama ada pemakai musuh atau kawan.

Satu sisi gelap Stark yang kita perlu jauhi ialah sikap pendendam beliau pada orang lain terutama James Buchanan ‘Bucky’ Barnes dalam Captain America: Civil War. Stark amat membenci Bucky kerana membunuh kedua-dua ibu bapanya, Howard dan Maria Stark walaupun rakan seperjuangan Avengers, Steve Rogers mengingatkan Stark tentang keadaan Bucky yang dikawal mindanya semasa perlakuan kejam itu berlaku. Walaupun kita faham akan kesedihan dialami Stark, itu bukan alasan untuk kita bersikap pendendam pada orang lain. Ini kerana individu sebegini akan sentiasa merasa tertekan dan merasakan hidup hanya berkisar pada dendam semata-mata. Dan apabila dendam kita sudah terlunas, maka kita akan cari sasaran lain semata-mata untuk memuaskan amarah kita. Tanpa kita sedari, keinginan sebegini akan mencetuskan kitaran keganasan dan konflik tanpa kesudahan, adakalanya sehingga bertahun-tahun sebelum ianya dapat dipadamkan. Dan dendam juga menyebabkan manusia kehilangan nilai empati dan simpati gara-gara terlalu mengikut amarah yang tak berkesudahan.

Akhir sekali, sisi gelap Stark yang patut dijauhi dan dijadikan ingatan ialah tidak melakukan perkara yang melangkaui had sebagai manusia biasa. Secara jujurnya, Tony Stark mempunyai impian yang bagus iaitu menyediakan jaringan keselamatan manusiawi dalam bentuk unit robot sut perisai sebagai iktibar insiden Perang New York antara Avengers dengan Loki dan bala tentera Chitaurinya dalam Avengers: Age of Ultron. Hasil dari impian inilah yang membawa kepada kewujudan Ultron (James Spader (The Blacklist, Boston Legal)) di mana beliau sangka Ultron adalah solusi kepada idea ini. Tetapi sebaliknya, Ultron mencetuskan krisis sehingga hampir menyebabkan manusia pupus atas nama mewujudkan keselamatan dan keamanan berkekalan di bumi. Walau sehebat mana kita di atas dunia, ingatlah kita hanyalah makhluk ciptaan Tuhan yang tak berdaya. Apa saja yang berlaku, semuanya berlaku atas ketentuan-Nya. Jangan kerana keangkuhan kita sehingga sukar menerima hakikat ini, yang menjadi mangsa bukan saja kita tetapi juga generasi-generasi seterusnya. Dan kerana kedegilan Stark, bumi hampir binasa dan Homo sapiens hampir pupus gara-gara mahu mengejar impian membina sistem perlindungan terhebat untuk semua orang.

Akhir kalam, Tony Stark hanyalah manusia biasa yang tidak dapat lari dari melakukan kesilapan. Ya, beliau ialah adiwira kebanggaan semua tanpa mengira bangsa, agama, fahaman atau taraf ekonomi. Tetapi beliau juga ada sisi gelap yang seharusnya kita jadikan iktibar agar kita dapat jadi lebih baik daripada beliau. Walau apapun pandangan kita berkenaan Iron Man, beliau akan terus menjadi inspirasi dan pencetus ilham kepada manusia di luar sana.